Siriako ume errefuxiatuek egindako 'Lagun maitea!' liburua salgai dago Busturialdean | El Correo\nZurekinSiriako ume errefuxiatuek egindako 'Lagun maitea!' liburua salgai dago Busturialdean\nSiriako ume errefuxiatuek egindako 'Lagun maitea!' liburua salgai dago Busturialdean\nBraimek (11 urte), Hevak (9 urte), Amarrek (6 urte), Mayssamek (9 urte) marraztu eta idatzitako lana da\nLiburu guztiak ez dira berdinak, hori argi dago, eta Busturialdean salgai jarri duten Siriako gerra egoeratik alde egin eta errefuxiatuen kanpamentuetan bizi diren haurrek marraztu eta idatzitako 'Lagun maitea!' lana benetan berezia dela eztabaidaezina da. Zehazki, Braimek (11 urte), Hevak (9 urte), Amarrek (6 urte), Mayssamek (9 urte) marraztu eta idatzitako liburua da 'Lagun maitea!', Ongi Etorri Errefuxiatuak Busturialdea taldeak jakinarazi duenez.\nLiburua lau zatitan banatuta dago: 'Bizitza Sirian', 'Siriatik Greziara', 'Bizitza errefuxiatu esparru batean' eta 'Etorkizuna?'. Gauzak horrela, irakurleak gerraren ondorioak eta horrek dakarren kalteak ezagutu ahal izango ditu ume hauen ikuspegi eta esperientziatik.\nLana Open Cultural Center GKE katalanak kaleratu du, eta euskarazko argitalpenak Ongi Etorri Errefuxiatuak Bizkaia plataformaren laguntza izan du. Liburu bakoitzak hamar euro balio du, eta salmentaren irabaziak Open Cultural Center erakundeak Greziako Chersoko eta beste errefuxiatu eremuetan dituen proiektuak aurrera eramateko erabiliko dira.\nLiburuaren salmenta zuzena da eta honako lekuetan eskuratu ahal izango du interesdunak: Gernikan Astran, Bakearen Museoan, udal liburutegian, Barrutia ikastetxean eta Obaba liburu dendan, eta Bermeoko Luma liburu dendan, udal liburutegian eta Eskola Publikoaren Guraso Elkartean. Hortaz aparte, liburua lortzeko beste aukera bat 635 725 062 eta 688 800 221 telefono zenbakietara whatsapp bat idaztea da. Ez ezazu pentsa eta anima zaitez liburu berezi hau erostera.\nUnderRun lasterketan izena emateko epea ireki dute «Akats larria da noizbait hasitako dieta osasuntsua egiteari uztea»


Itxas-Gaineko lauko kadeteak brontzezko domina lortu du Espainiako Txapelketan | Baleike\nItxas-Gaineko lauko kadeteak brontzezko domina lortu du Espainiako Txapelketan\nBaleike 2012-07-30 10:46\tPiraguismoa\tPontevedrako Verducidon jokatu dira asteburuan kadete mailako Espainiako pista Txapelketak –mila metroko distantzian–, eta Itxas-Gain ez da esku hutsik bueltatu, Irati Osak, Jule Olaizolak, Libe Etxanizek eta Itziar Elsok osatutako lauko ontziak brontzezko domina irabazi baitu. Gainera, Irati Osak eta Itziar Elsok bakarka, eta mutilen laukoak final nagusiak jokatu zituzten. Hemen dauzkazue kadeteek lortutako emaitza guztiak:\nIrati Osa zazpigarren final nagusian.\nItziar Elso bederatzigarren final nagusian.\nKepa Txapartegi zazpigarren 3. finalean.\nImanol Barruetabeña/Unai Gereka zazpigarren 2. finalean.\nJule Olaizola/Libe Etxaniz bederatzigarren 2. finalean.\nImanol Barruetabeña/Unai Gereka/Kepa Txapartegi/Unai Azkune zortzigarren final nagusian.\nIrati Osa/Jule Olaizola/Libe Etxaniz/Itziar Elso hirugarren final nagusian.


Incal: galaxia paraleloetan katramilatua - Slump doktorearen zaintiratua\nHasiera » Komiki kritikak » Incal: galaxia paraleloetan katramilatua\nNahitaez irakurri beharreko komikia dela uste du jende askok. Liburua utzi zidanak ere gauza bera pentsatzen du. Laga zidanean, ordea, gomendio bakar baina “inportantea” eman zidan: “Irakurtzen hasi baino lehen erre ezazu peta bat”. Garesti ordaindu nuen jaramonik egin ez izana.\nJohn Difool detektibeak nola, halaxe hasi dut komikia, buruz behera.\nEl Incal baino kabroiagorik! Komikiak umeentzako direla diotenei eskatuko nieke liburu hori irakurtzeko, eta ondoren idatzi dezatela fundamentuzko testu iruzkin bat, argumentuaren nondik norako guztiekin eta pertsonaien erradiografia psiko-meta-suprafisiko osatuarekin, lizeo garaian egiten genituen horietakoa. Eta ez izateko beldurrik amaiera deskubritzeko, gustura jango dudala bidea argituko didan spoiler bat.\nGaur arte, liburu bakar batek ere ez nau El Incalek bezain nahasirik sentiarazi. Ia hasieratik bukaeraraino estropezuka, noraezean. Ez naiz unibertso paraleloetara eramaten gaituen zientzia-fikziozale amorratua; super-boteredun super-heroi gutxik lortu dute nire onespena; Star Wars, Alien eta Matrix bezalako pelikulek ez naute hunkitzen; Bibliako pasarterik ez dut sekula irakurri… Beharbada horregatik kosta zait haria jarraitzea. Entrenamendu falta.\nSaiatu naiz gauzak sinplifikatzen, pertsonaiak “zintzoak” eta “gaiztoak” multzoetan sailkatzen, eta ulertu dut giza eta estralurtar zibilizazioen akaberaren eta aro berriaren atarian gaudela, eta aliantzak beharrezkoak direla garaipena lortzeko eta Incal-ak botere bereziak ematen dizkiola barruan daramanari. Agian hori besterik ez da azken finean, baina…\nBeste inori pasa al zaio gauza bera? Ala ni naiz bigarrenez irakurri beharko duen pertsona bakarra?\nOnartu behar dut, bestalde, psikodelia otxentero ukitudun marrazki-koloreak ederrak direla. Ilustrazioak egokienak dira gidoi horrentzako, eta gidoia egokiena da ilustrazio horientzako, nonbait irakurri dudan moduan.\nEl Incal (jatorrizkoan L’Incal). Norma Editorial.\nJodorowski (gidoia) eta Moebius (marrazkiak).\nSei liburuk osatzen dute L’Incal saila. 1981 eta 1989 artean plazaratu ziren: L’Incal Noir (Incal beltza), L’Incal lumière (Incal argia), Ce qui est en bas (Behealdean dagoena), Ce qui est en haut (Goialdean dagoena), La cinquième essence I-Galaxie qui Songe (Bosgarren esentzia I-Amesten duen galaxia) eta La cinquième essence II – La planète Difool (Bosgarren esentzia II-Difool planeta).\nOrrialdeak orotara: 312 (koloretan).\nEgin ez zen filmaren trailerra\n1980ko hamarkadan, Pascal Blais zuzendariak zinemara eraman nahi izan zuen Incal komikia. Proiektuak ez zuen aurrera egin, baina Pascal Blais Studios enpresak filmaren trailerra egin du, jatorrizko materiala digitalki tratatuta. Hemen duzue emaitza:\nPernan | 2013-04-14 at 18:39\nA ze kronika tristea halako komiki handiarentzat!! Moebiusek errespetu handiagoa merezi du. Kristoren artista zen eta bere herotzak pena handia eragin zigun askoi. Ez zituen bakarrik ilustrazio egokiak egin, istorioan ere parte hartu zuen. Ahal baduzu, irakurri Incalen edizio zahareetako aleak, berdin berdinak dira baina handiagoak, eta irudien espektakularitatea hobeto dazta daiteke.\nJon Torner Zabala | 2013-04-15 at 7:52\nUler dezaket testuak mindu izana Pernan, baina horixe islatu nahi nuen, nire ezintasuna kritika sakonagoa egiteko. Agian Moebius desprestigiatzen dudala eman dezake. Ez zen hori intentzioa. Berriro irakurtzen ari naiz, eta egia potoloa da gauza mordoak egin zidala ihes lehenengo irakurraldian, baina oraindik ere… Tira, ea edizio zaharragoa eskuratzerik badaukadan, nahiz eta marrazkien ikusgarritasuna ez dudan zalantzan jartzen. Eta bai, hurrengorako gauzak bi bider leitu eta fundamentuz epaituko ditut. Milesker oharragatik!\nPernan | 2013-04-15 at 13:12\nHau sorpresa! Eskerrik asko erantzunagatik. Tira, ez naiz harro nire jokabideaz, ez zait “gauza negatiboak” esatea gustatzen; gehienbat interneten, non dirudienez bakarrik “datsegit” ala ixiltzeko tokia daukagun… Tira, niretako Incalak nire bizitza baldintzatu du, ni naizena neurri batean bere errua da. Hainbeste flipatu dut, hainbeste alditan! Eta ez naiz bakarra Euskal herrian, beste komikilari flipatu askok gauza bera esan didate… Zein den ona, zein gaiztoa, zer gertatzen den… niretako hori gutxienekoa da. Aparkatu burmuina irakurri baino lehen, aurre egin komiki honi nerabe baten begiekin… Be water, my friend! Besarkada bat!\nMikel Begoña | 2013-04-30 at 10:46\nAupa, Jon Tornerren komiki kritika gehienak gustura irakurtzen doaz. Kasu honetan baina… kasu honetan baina… beragaz… %100 ados! Ez “El Incal” ona edo txarra delako baizik gustoen gainean bakoitzak bereak dituelako (eta “El Incal”en kontu honetan, kasualidadez edo , bat nator berarekin, horrek ez du liburua hobe edo txarragoa egiten) . “De culto” etiketak primeran daude abadeen mezetarako baina ez kritikaren esparruan.\n| Slump doktorearen zaintiratua - [...] zergatik, baina honek bai, jarriak nituen espektatibak aise gainditu ditu, Jodorowski eta Moebiusen Incal-ek lortu ez zuena, [...]


4Gune Klusterra — Euskampus Fundazioa\nEuskadiko unibertsitate zentroen klusterra, 4.0 industriaren erronka dela eta, enpresa ehunean ahalik eta handiena izan dadin ikerketaren, prestakuntzaren eta transferentziaren eragina\n4GUNE Euskadiko Ingeniaritza, Zientzia eta Teknologiako Unibertsitate Hezkuntzako Klusterra da. Eusko Jaurlaritzako Hezkuntza Saileko Unibertsitate eta Ikerketako Sailburuordetzako Unibertsitate Politika eta Koordinazioko Zuzendaritzari dagokio klusterraren presidentetza.\n4GUNEk Eusko Jaurlaritzaren Unibertsitatea-Enpresa 2022 estrategiarekin bat datorren lankidetza sistemikoa du bereizgarri, eta, azken batean, erkidegoko unibertsitatea+enpresa lankidetza sistema indartzea du helburu, EAEko RIS3 agertoki berrian.\n4GUNE klusterraren lehen urteak, batik bat, 4.0 industriara bideratu dira, baina Euskadiko RIS3ren lehentasunezko arlo guztietan inpaktua izateko asmoa du. Klusterraren barnean garatu diren programa nagusiak hauek dira (bannerrak/irudiak estekarekin):\nPRESTAKUNTZA EXEKUTIBOKO PROGRAMA\nADIMEN TEKNOLOKOKO MUGAZ GAINDIKO LABORATEGIA\n4GUNEren kide diren unibertsitate zentroen prestakuntzako, ikerkuntzako, transferentziako eta ekipamenduko gaitasunen mapak, hasiera batean, Euskal Unibertsitate Sistemak 4.0 industriari dagokionez duen errealitate xehatua islatu nahi du.\nPrograma horren xedea unibertsitatea enpresara hurbiltzea da, bien arteko lankidetza praktikoa enpresa erronken bitartez sustatuta. Erronka horiek gaitasunak aktibatzera bideratuta daude, eta ikasleen eta unibertsitate irakasleen parte hartzea sustatzen dute.\nFabrikazio Aurreratuko Pilotaje Taldeak egindako azterketa bat dago gerentzian 4.0 industriako programa exekutibo bat abian jartzeko abiapuntuan: EAEko industriak zenbait profil profesionaletan eskatzen dituen gaitasunak aztertu ziren, 4.0 industriaren paradigmari loturiko premia berrietara egokitutako kualifikazio eta birkualifikazio sistema bat ezarri ahal izateko moduei begira.\nADIMEN TEKNOLOGIKOKO MUGAZ GAINDIKO LABORATEGIA\nHelburu nagusia da gaitasuna eskuratzea, 4GUNEk prospekzio eta zainketa teknologikoko jarduera egin ahal izan dezan, garapen teknologikoko joerak, aukerak eta nitxoak identifikatzeko EAEko RIS3ren arloetan. Ekimen honi esker, lehen aldiz lotu da 4GUNE Europako beste eskualde batekin. Zehazki, Bordeleko Unibertsitateko VIAinno plataformarekin lankidetzan egin da.\n4gune klusterraren urteko bilera\n4gune klusterrak, Siemens-Gamesak eta Aalborgeko Unibertsitateak MEGAPROJECTS sustatu dute Euskadin.\nLehendakariak 4GUNE Klusterra sustatzeko mezuarekin ireki du Euskal Herriko Unibertsitatea UPV/EHU 2020-2021 ikasturtea.\n4GUNEk International Summit on collaborative experiences University- Industry-n hartzen du parte\nEuskampus participates in the last University Industry Interaction UIIN Conference\nInformazio gehiago 4gGune.eus webgunean.


ALBISTEAK Artxiboak - Page 30 of 46 - AITA LARRAMENDI IKASTOLA\n“HAURRA JARTZEN DUGU ERDIGUNEAN”\nPosted on 2017-12-08 2017-12-08 by Komunikazioa Ikastola\n2018-19 IKASTURTERAKO MATRIKULAZIOA – (2106an JAIOTAKO HAURRAK) Ikastolan, haurra jartzen dugu erdigunean eta, hitz gutxitan esanda, Ikastola bera da haurraren erritmora egokitzen dena. Ongi etorri Psikomotriziotate gelan\nMATRIKULAZIOA 2018-19: ATE IREKIAK, IKASTOLARI BURUZKO INFORMAZIOA …\nHemen da, 2018-19 ikasturterako matrikulazioa. 2016. urtean jaiotako haurren txanda izango da aurten. Baliteke zuen seme-alabaren kasua izatea. Hala balitz, elkar ezagutzen dugun arren, Ikastolatik matrikulazio prozesuaren nondik norakoak zuzenean helarazi nahi dizkizuegu. Beste horrenbeste, 2016an jaiotako haur andoaindarren familiei. Halakorik ezagutuko bazenute, biziki eskertuko genizueke Ikastolaren berri izateko bideak jakinaraztea. Beraz, ZABALDU ALBISTEA, mesedez! IKASTOLARI […]\n“MARKO PEDAGOGIKOA ERALDATZEN, HAUR HEZKUNTZAN” IKUSGAI\nPosted on 2017-12-01 2017-12-01 by Komunikazioa Ikastola\nIragan azaroaren 14an, Bazkardoko Jangela Aretoan, hitzaldi interesgarri bat eman zen: “Marko pedagogikoaren eraldaketa, Haur Hezkuntzan”. Izenburuak aditzera ematen duen moduan, saioaren helburu nagusia, Haur Hezkuntzako etapan, gure ikastolan egiten ari garen lanaren berri ematea zen. Ikusmin handia piztu zuen hitzaldiak eta 100etik gora familiek parte hartu bazuten ere, asko izan dira, halere, han esan […]\nPosted on 2017-11-30 2017-11-30 by Komunikazioa Ikastola\nHaur Hezkuntzako 5 urteko neska-mutilak, udazkenean haizea bezala, indartsu ibili dira, egin eta ekin! Erakusketa ikusgarria antolatu dute! Eta, bide batez, gozatu ederra ere hartu dute. Bistan da. Bukaeran gurasoek ere lagundu zuten dena jasotzen, AUPA EKIPO!\nPosted on 2017-11-24 2017-11-24 by Komunikazioa Ikastola\nIragan ostegunean, hilak 23, Batxilergoko lehenengo eta bigarren mailako ikasleak antzerkian izan ziren “The Primitals” antzezlana ikusten. Errekuperazio astean gauden honetan, eguerdi partean abiatu ziren Basterora ikasleak, egin beharreko azterketak bukatutakoan. Yllana eta Primital Bros taldeek bat egin dute The Primitials “a capella” egindako komedia musikal dibertigarria eskaintzeko. Antzezlanak tribu disfuntzional samar bati buruzko istorio […]\nLAGUN IEAZADAZU NIK NEUK BAKARRIK EGITEN\nPosted on 2017-11-22 2017-11-22 by Komunikazioa Ikastola\nHHko 2 urteko txikitxoak ikusten eta ikasten jarraitzen dute. Maria Montessorik esana da “Lagun iezadazu nik neuk bakarrik egiten”, eta horretantxe ari dira. Arropa eransten eta jazten trebatzen ari dira eta argazkiak ikusita ondo moldatzen direla esango genuke. Jarraitu horrela!\nEKHI AZURMENDIREN MARRAZKIA IRABAZLEA\nPosted on 2017-11-22 2017-12-03 by Komunikazioa Ikastola\nAlbiste labur honek gure ikasle bat zoriontzea du helburu. Izan ere, aurtengo Gazte Asteko kartel lehiaketaren irabazlea, 13-15 urteko kategorian, DBH 2B gelako Ekhi Azurmendi izan da. Egindako marrazkia letra dotoreekin jantzi du eta, aldi berean, berdintasunaren ideia ere irudikatu nahi izan du bertan. Sari banaketa ostiralean, azaroaren 17an, arratsaldeko 17:30ean izan zen. Gazte lokalean. […]\nHAURRAK ETA GURASOAK JOLASGIROAN, ELKARREKIN\nPosted on 2017-11-21 2017-11-21 by Komunikazioa Ikastola\nAzaroak, eguraldi hotza eta arratsalde ilunak ekartzen dizkigu. Hori dela eta, iragan azaroaren 10ean, guraso eta haur talde batek ederki aprobetxatu zuen arratsaldea, goxo goxo eta jolas giroan, elkarrekin aritzeko Bazkardoko ikastolan. Familia Eskolak Ludotekaren laguntzari esker, jolas dinamika eta mahai jolas ezberdinak jarri zituen familien esku. Taldetxo polita elkartu zen eta jolasak ezagutuz gozatu […]\nPosted on 2017-11-20 2017-11-24 by Komunikazioa Ikastola\nIragan larunbatean, azaroak 18, MUSIKOTERAPIA saioak burutu ziren ikastolan. Familia ugari gerturatu zirenez, bi saio antolatu ziren. Zeinen giro goxoa sortu zen musika lagun genuela! Eskerrik asko familia guztiei gerturatzeagatik!\nZIENTZIA GERTUTIK IKUSI, ENTZUN ETA SENTITU\nPosted on 2017-11-16 2017-11-16 by Komunikazioa Ikastola\nZientzia gertutik ikusi, entzun eta sentitzeko, batxilergo zientifikoko ikasleak zientzia astean izan dira, Donostian. Urtero antolatzen den ekitaldi honetan, helburua zientzia arlo ezberdinak modu erakargarri batean jorratzea da. Horrela, stand ezberdinak jarri zituzten non arduradunek parte hartzaileei azalpenak ematen zizkieten. Horretaz gain, ikasleei tailer ezberdinetan parte hartzeko aukera ere eman zitzaien. Argitaratutako bideoan ikusten denez, […]\n« Aurrekoa 1 … 25 26 27 28 29 30 31 32 33 34 35 … 46 Hurrengoa »


Euskadiko Gazteriaren Kontseilua :: ARTICLES :: GAZTE BASERRITARRAK ETA ELIKADURA SUBIRANOTASUNA: EREDU BERRI BATEN BILA\nEGK [en] :: Articles :: GAZTE BASERRITARRAK ETA ELIKADURA SUBIRANOTASUNA: EREDU BERRI BATEN BILA eu\n2010-04-23 GAZTE BASERRITARRAK ETA ELIKADURA SUBIRANOTASUNA: EREDU BERRI BATEN BILA Euskonews gazteak-en argitaratua\nEuskal Herria baserria eta baserritarraren figura barik ulertu eta imajinatzea ezinezkoa da. Kultur transmisioa, hizkuntza, familia, jendarte egituraketa, lurralde antolamendua, ekonomia... baserriak honi guztiari marko bat eman izan dio mendeetan zehar eta egun, Euskal Herri nekazal horretatik urrun egon arren, nekazaritza ezinbestekoa izaten jarraitzen du eta oso presente dago gure bizitzetan. Industrializazioa igaro, informazioaren jendartean murgildu eta gure gizartea guztiz eraldatu da historian zehar. Hala ere, zientzia fikziozko pelikulek aurreikusten zuten ez bezala, 2010. urtean janaria ordezkatzen duten pilularik ez da asmatu eta zorionez, bizirauteko elikagaiak kontsumitzen ditugu. Jaten jarraitzen dugu, bai, baina tamalez gero eta elikagai gutxiago produzitzen ditugu bertan eta gainera nekazaritza industrializatutik datoz gure jakiak. Elikagaien merkantilizazioak eta globalizazioak ingurugiroan eta osasunean duen eraginaz gain, lehen sektorera dedikatzen diren pertsonengan, eta bizikiago gazteengan, eragin indartsua du. Honi eta honetatik eratortzen diren problematikei heltzen die Euskadiko Gazteriaren Kontseiluak kaleratu berri duen Hizpideak IV –Gazte Baserritarrak. EAEko nekazari eta abeltzain gazteen egoera sozioekonomikoa– publikazioak (www.egk.org webgunean eskuragarri). Bertan, lehen sektorean jarduera produktiboa gauzatzen duten edota gauzatu nahiko luketen pertsona gazteek bizi duten egoera aztertu da, baina nolabait sektoreari ere begiratu bat eman zaio. Izan ere, sektoreak bizi duen krisiagatik ematen den errelebo falta da egoeraren ondorio argiena. Esaterako, 2006an EAEko 21.660 esplotazioetatik 160 besterik ez zeuden pertsona gazteen titulartasunpean, gainera egun 1.go sektoreko langileen %25 baino ez da gaztea eta EAEn enplegua duten gazteen artean %1.7 baino ez dihardu lehen sektorean. Errelebo falta horretan asko dira eragiten duten faktoreak. Nekazaritza eta abeltzaintza sozialki oso irudi txarra duen aktibitateak dira, lan-baldintzengatik (ordu-kopuru handia, lanen nekagarritasuna,...) eta landa-eremuko bizi-baldintzengatik (zerbitzuak eta baliabideak, isolamendua...). Baina sektorean gazteen jarraipena eta gazte berriak sektorean sartzea oztopatzen duten arrazoiak topatzeko, tokiko dinamikei (lurraren erabilera-presioa eta espekulazioa, distribuzio bideen jabetzaren kontzentrazioa...) eta dinamika orokorrei (Erkidegoko Nekazaritza eta Abeltzaintzako Politika, elikagai merkeen inportazioa ugaritzea,...) so egin behar zaie. Izan ere, produkzio-bide garrantzitsuena, hau da, lurra, mugimendu oso gutxi duen merkatu baten parte da eta gainera presio handiak jasaten ditu erabilgarritasunari dagokionez (etxebizitza, azpiegiturak, industria,...). Azken urteetan bere balioa asko handitu da (azken 20 urtetan prezioa 5 aldiz igo delarik) eta gainera nekazaritzako jardunak gauzatzeko egokienak diren lursail potentzial kopurua jaitsi da; laborantzarako egokienak diren lurrak eta hirigintzari dagokionez merkeenak direnak berdinak direlako (lursail lauak, aranak...). Hazkunde honek suposatzen duen karga ekonomiko handiak lurra landu eta lurretik bizi nahi duten pertsonen aukerak murrizten ditu. Bestalde, lan baldintza kaxkarrena aurreiritzi bat izatetik urrun dagoela ulertzeko, azken urteetan nekazaritzako errenta (ordainsarien guztirako fluxua eta sektoreak jasotako irabaziak) %20 jaitsi dela besterik ez dugu aipatu behar. Errentaren galera hori sektorearen errentagarritasunaren testuinguruan ulertu behar dugu, batez ere produkzioagatik ateratzen den onura-marjina txikitzearen ondorioz eman baita. Zergatik? Batetik, bultzatzen den ereduan aktibitatea hasi eta mantentzeko egin behar diren inbertsioak (instalazioak eta makinaria) oso altuak direlako. Eta bestetik, nekazaritza eta abeltzaintzako produktuen salerosketetarako merkatuak bizi izan duen kontzentrazio-prozesuaren ondorioz, agente gutxi batzuk (elikagaiak banatu eta merkaturatzen dituzten kate handiek) kontrolatzen dutelako produktuaren azken prezioa eta nekazari bakoitzak produktu bakoitzaren trukean jasotzen duena ere. Produktu mota askotan baserritarrari kostetik beherako ordaina ematen zaio gaur egun, eta hori, hasiberriak diren gazteen kasuan, jasanezina den egoera da. Gainera, bertoko nekazal produktuek mundu guztitik etorritako produktuekin lehiatu behar dutenez, presioa are handiagoa da. Etxebizitza eskuratzeko problematikak landa eremuan ere berebiziko indarra dauka, eta honen promozioari lotuta herri txikietako biztanleria handitu bada ere, gazte populazioak behera egiten jarraitzen du. Orokorrean, gure landa eremuko herri txikietan eraikuntzaren hazkundea eta lurzoruaren artifizializazioa eman da, lehenengo bizilekua izateko etxebizitza bakar eta bi familiatako ugari eraiki delako. Honek, hirigintzako espekulazioa eta lurraren gaineko presioa eragiteaz aparte, etxebizitzen prezioak puztu ditu eta nagusitu den hirigintza eta geografia garapen-mota nekazaritzako jarduerari lotuta ez egotea ekarri du. Bestetik landa eremuko herri guneetan hutsik dagoen etxebizitza-kopuru handia dago eta alokairuaren merkatua zeharo eskasa da. Babez ofizialeko etxebizitzei dagokionez, zer esanik ez: gutxi egin da eta ez da nekazaritzarekin lotu. Honek guztiak gazte askorentzat landa eremuko herrietatik alde egiteko arrazoi bat irudikatzen du egun eta aldi berean produkziora dedikatu nahi duten askorentzat oztopoa suposatzen du. Dinamika orokorragoek ere, esaterako Nekazaritzako Politika Bateratuak (Europar Batasuneko gobernuek definitzen dutena) eta honek EAEn duen aplikapenak, enplegu galera ekartzen ari dira. Mundu mailako merkatura begira diseinatutako politika orokorrak, esplotazio industrialen aldeko apustua egin dute azken urteetan, eskala handiko proiektu intentsibo eta industrialak diruz lagunduta. Bitartean, politika komunak inposatzen dituen lege, arau, baldintza eta betebeharrek esplotazio txiki eta tradizionalak itotzen dituzte; paradoxikoa benetan, esplotazio txikiak errentagarritasuna galtzen doazen bitartean, baserritarren bizirautea bermatu besterik egiten ez duten diru-laguntza zuzenak ematen jarraitzen dutelako. Nekazaritzak eta konkretuki gazte nekazari eta abeltzainek bizi duten panorama ilun honetan ordea, argia ematen duten dinamikak egon badaude. EAEn kontsumitzen denaren %20a baino produzitzen ez den arren eta elikadurari dagokionez burujabe izateko lehendabizi lurra babestu (EHNEren ikerketen arabera 660.828 hektarea hain zuzen) eta ostean elikagaiak produzituko dituzten gazteak lur horietan instalatzea beharrezko balitz ere, egoera horretara hurbildu gaitzaketen pausuak ematen hasi dira batzuk. Elikadura subiranotasunaren bidetik (hau da, herrialdeek euren berezko ezaugarriei egokituta beharrezkoak dituzten jakiak produzitzeko gai egingo dituen eredutik) produkzio eta gizarte eredu jasangarri batera jotzen duten esperientziak existitzen dira. Durangoko Erralde Hiltegia batetik, eta Nekasare bestetik , langileen bizi-baldintzak hobetu eta merkatuko azken emaitza ere hobetu daitekeenaren adibide dira. Zentzu honetan, duintasunean (produktuaren prezioari, kalitateari eta ingurugiroarekiko harremanari dagokionez) oinarritutako zuzeneko harremana bultzatzen dute biek. Erraldek, faenado tradizionalaren bidez, produkzio lokalari irtenbidea emateaz gain, okelaren kalitate eta prezioari begira harakin eta nekazarien interesak orekan jartzen ditu. Nekasarek ere, baserriko produktuez osatutako etxez etxeko otzaren sistemaren bidez, bitartekariak tartetik kendu, produktore eta kontsumitzaileen interesak armonian jarri eta gazte asko instalatzea ahalbidetu du. Esperientzia biek elikadura osasuntsua bultzatzeaz gain, nekazari eta abeltzainen duintasun ekonomikoa ahalbidetzen dute, prezio justuak ezarri eta produkzio-distribuzio zirkuitu laburrak eraikitzen dituztelako. Modu honetako proiektuak dira etorkizun berri bat irudikatu dezaketen dinamikak, baserritarrek sustapen nahikoa izan dezaten lege esparruaren malgutzerekin eta aipatutako lurraren babestearekin batera. Elikadura subiranotasuna da enplegua sortu eta nekazaritza zein abeltzaintzan jardun nahi duten gazteei aukera berriak emateko tresna posible eta beharrezkoa. Harpidetu zaitez | Apúntate


eskerrak osasun krisian emandako laguntzagatik - Noticia detalle - Zarautz\neskerrak osasun krisian emandako laguntzagatik\nZARAUZKO UDALAK GURUTZE GORRIARI ETA ZUREKIN ELKARTEARI ESKERRAK EMAN NAHI DIZKIE OSASUN KRISIAN EMANDAKO LAGUNTZAGATIK\nTalai Mendi kanpinean positibo batzuk aurkitu ondoren, Zarauzko Udalak azkar jarri zen lanean eta, Gizarte Zerbitzuetako langileen laguntzarekin, kanpatutako pertsonen oinarrizko beharrak asetzeko dispositibo bat antolatu zuen.\nXabier Txurrukak (EAJ-PNV) Zarauzko Alkateak adierazi duenez, "azkar jardun genuen eta eskerrak eman nahi dizkiogu Gurutze Gorriari, dispositiboaren logistika guztiarekin lagundu baitzigun. Gizarte Zerbitzuetako departamentuko langileek, Gurutze Gorriaren laguntzarekin, Zurekineko ostalariek prestatutako 450 janari-errazioak banatu zizkieten dispositibora hurbildu zirenei. Osagarri gisa fruta, esnekiak eta botikak erosi eta banatu zituzten ere". Arguiñano, Euskalduna, Itxaslur, Iruña, Santa Barbara, Kirkilla, Itxaski taberna, Salegi eta J.Arguiñanoren okindegia bezalako ostalaritza-establezimenduak berehala agertu ziren prest, berria zabaldu bezain laster, eta afaria eta bazkaria prestatu zizkieten kanpinean zeuden pertsonei.\nAlkateak gaineratu duenez, "Osakidetzaren, Udaltzaingoaren eta Ertzaintzaren laguntza ere funtsezkoa izan da, antolaketagatik eta muntatutako dispositiboan egindako lan bikainagatik, asteazken eta ostegunean Talai Mendi kanpinean PCR probak egin ahal izateko".\n"Kanpineko langile eta kanpinlari guztiak zoriondu nahi ditut, hainbeste estreseko uneetan euren lasaitasuna, pazientzia eta lankidetza erakusteagatik".\nGogorarazten da, halaber, Osasun Sailak eta Osakidetzak, uztailaren 8 eta 12an, Zarautzen kurtso amaiera ospatu zuten pertsonei eskatu diete etxean gera daitezela, arriskuan dauden pertsonekin kontakturik izan ez dezatela eta osasun-zentrora telefonoz dei dezatela PCR proba bat egin ahal izateko.


Unai Bazterrikaren `Ezinbestean´ poema bilduma argitaratu du Kultura sailak - Uriola.eus\nUnai Bazterrikaren `Ezinbestean´ poema bilduma argitaratu du Kultura sailak\nuriola.eus 2014-05-20 09:00 Kultura-aisialdia Bilbo\nBlas de Otero Poesia Lehiaketaren VI. edizioa irabazi zuen Unai Baztarrikaren `Ezinbestean´ poema bilduma argitaratu du Udaleko Kultura sailak.\nBilboko Udakeko Kultura eta Hezkuntza Sailak urterik urte antolatzen duen Blas de Otero Poesia Lehiaketaren VI. edizioaren euskarazko modalitatea irabazi zuen lana liburu formatuan argitaratu berri da. Ezinbestean izenburua daraman obra hau, Arrasateko kooperatiba batean ingeniari informatiko gisa lan egiten duen Unai Baztarrika poeta beasaindar gaztearen opera prima dugu.\nUnai Baztarrika Otegik (Beasain, 1982), Miren Agur Meabe eta Castillo Suarez idazleek eta Jon Kortazar idazle eta literatur kritikariak osatutako epaimahaiak iazko abenduaren 9an plazaratutako epaiari esker irabazi zuen Blas de Otero Lehiaketa. Seigarren edizio horretan, euskarazko zazpi obra aurkeztu ziren guztira, hizkuntza honetan izandako ordurarteko partaidetza-marka guztiak hobetuz. Euskarazko nahiz gaztelaniazko modalitateetan 6.000 euroko sari bana ematen duen lehiaketa honek helburu bikoitza du hasiera-hasieratik: literatur sorkuntza sustatzea eta Bizkaiko hiriburuko bizilagunei Blas de Oteroren figura ezagutaraztea.\nBaztarrikak Informatika Ingeniaritza ikasi zuen Mondragon Unibertsitatean, eta gaur egun, Arrasateko kooperatiba batean lan egiten du. Bere literaturzaletasunari eta lortutako sariei dagokienez, zenbait golardo lortu zituen batxilergo garaian (Azkue eta Urruzuno sariak), eta urtetan idazketatik urrun egon ondoren, UNEDen Bergarako Idazle Eskolari esker, betiko zaletasunarekin topo egin zuen berriro ere.\nBere obraren aurkezpenean, Baztarrikak erraietatik sortutako poemak aipatzen ditu, idazteaz, eta idatzi ezina eta sortu beharraren arteko kontraesanaz hitz egiten duten ideiak, luzaroan gordetakoak. “Barnean lehertu zaizkidan trumoiei emandako hitzezko erantzuna da, iraganaren ateak itxi eta garai berri baten aurrean ezinbestean idatzi ditudan poemak”.


Jai Alai, lehen frontoi modernoa - Irutxuloko Hitza : Irutxuloko Hitza\nJai Alai, lehen frontoi modernoa\n1887ko uztailaren 3an ireki zuten, Ategorrieta hiribidean, egun Jesuitak eskola dagoen tokian, gutxi gora behera. Frontoi irekia bazen ere, eserleku estaliak zituen hiriko lehen frontoia izan zen, eta 2.300 ikusle hartu zitzakeen.\nPartida bat Jai Alai frontoian, XX. mendean. (Argazkia: Kutxateka/Pascual Marin)\nXIX. mendean, Lucio Gonzalez enpresari donostiarrak lursail batzuk erosi zizkion Fidel Mujikari, Nafarroako etorbidearen eta Ategorrietako hiribidearen artean zeudenak. Lur eremu horretan lehen frontoi modernoa eraikitzea erabaki zuen Gonzalezek, eta Pedro Ezeiza arkitektoari egin zion enkargua. Sei hilabete beranduago, 1887ko uztailaren 3an, Jai Alai Frontoiak ateak zabaldu zituen.\nFrontoiaren eraikuntzarako Igeldoko harearri harlandua erabili zuten batik bat. Jokalekuan, ezkerreko paretak 67 metroko zabalera zuen eta frontisak 16 metrokoa. Biek 11,50 metroko altuera zuten. Dena den, jokalekuak baino gehiago, eserlekuek zuten izaera modernoa. Estaliak eta erosoak ziren, eta jende asko erakartzeko diseinatuta zeuden. Guztira 2.300 eserleku zituen: behean, lau lerro zeuden, 700 bat aulkirekin; horien atzean, hiru metroko altueran, 32 palko, bakoitza bederatzi esertokirekin; eta goian bederatzi lerroko harmaila, eta gorago, sei lerroko beste bi. Jokoa ukitu gabe eta kirol ikuskizuna izan zitekeela ulertuta, frontoiei izaera dotorea ematen saiatu zen Gonzalez eserlekuen bitartez, herritarrez gain, burgesia eta aristokrazia erakartzeko. Gainera, emakumeak modu nabarmenean hartu zituen lehen frontoia izan zen.\nJai Alaik izena bera izan zuen beste berezitasun bat. Dirudienez, deitura hori jaso zuen lehen frontoia Ategorrietakoa izan zen. Ricardo de Izagirre kazetari eta idazle donostiarrak izenaren jatorriaz idatzi zuen 1970ean, El Diario Vascon argitaratutako Pelotarismo donostiarra artikuluan. Haren arabera, Serafin Baroja ingeniariaren burutazioa izan zen, Gonzalezek eskatuta. Frontoiaren izaera dotorea eta pilota jokoa maite zuten herritarrek gustuko izango zuten deitura bilatzen saiatu zen. Jai alai euskarazko deiturak eta ingelesezko high-life —bizitza maila altua— hitzek antza handia zuten, batik bat jai-laif ahoskatuz gero. Ondorioz, izen hori hautatu zuten.\nMaila handiko jokalari asko aritu ziren han jokatzen, esaterako, Luis Samperio eta Chiquito de Gallarta. 1932ko irailaren 8an, Jai Alai frontoiak ateak itxi zituen.


Kit Digitala programari eta ETE-entzako digitalizazio-laguntzei buruzko galderak eta erantzunak - Euskaltel Blog\nEuskaltelek gauzak erraztu nahi dizkizu, ez bakarrik bonua eskatzeko, laguntzen izapideak egiteko eta Kit Digitalaren soluzioak inplementatzeko, baizik eta, horretaz gainera, aholkularitza digitala eskaintzeko eta bidean izan ditzakezun zalantza guztiak argitzeko.\nHorregatik, Kit Digitala programari buruzko galderak eta erantzunak laburki jasotzea erabaki dugu. Galdera ohikoenak dira, eta espero dugu laguntzei buruzko zalantza nagusiak argitzea.\nKIT digitalari buruzko ohiko 15 galdera\nKit Digitala Espainiako Gobernuaren ekimen bat da, eta ETE-ei soluzio digitalak inplementatzeko dirulaguntzak ematea du xede, hala urrats sendo bat egin dezaten heldutasun digitala lortzeko bidean.\nNEXT GENERATION EU Europako funtsetatik dator dirulaguntza, eta 3.000 milioi euroko aurrekontua du.\nBonua eskuratzeko, Acelera Pymeren orrian erregistratu behar duzu, diagnostiko digitaleko testa egin, eta onlineko formulario bat bete, non enpresari buruzko zenbait dokumentu aurkeztu beharko baitituzu.\nNahi baduzu, Euskaltelek doan egingo ditu zuretzat eskaera egiteko izapide guztiak; zure ordezkari izango gara Administrazioaren aurrean bonua lortu bitarteko izapide guztietarako.\nZure enpresaren tamainaren arabera, zenbateko hauetako laguntza bat lor dezakezu gehienez:\nBonu digital baten bidez emango zaizu laguntza, eta nahi dituzun soluzioak erosteko erabili ahal izango duzu, bonua agortu arte. Kit Digitala programako soluzio bakoitzak laguntza-kantitate maximo bat du esleitua, langile-kopuruaren arabera.\nZenbat dira soluzio digitalak eta zein dira?\nKit Digitalak 10 soluzio digital hauek eskaintzen ditu: webgunea, merkataritza elektronikoa, sare sozialen kudeaketa, business intelligence eta analitika, bezeroen eta prozesuen kudeaketa, faktura elektronikoa, Bulego Birtualeko zerbitzu eta tresnak, zibersegurtasuna eta komunikazio seguruak.\nZerbait ordaindu beharko du nire enpresak, edo aukeratutako soluzio digitalen kostu osoa ordaintzeko balio du laguntzak?\nLaguntzak soluzioen kostuaren % 100 ordaintzea du xede; kopuruari dagokion BEZa bakarrik ordaindu beharko du enpresak. Hala ere, aukeratutako hornitzailearen soluzioa laguntzagatik dagokizuna baino garestiagoa bada, zuri dagokizu diferentzia ordaintzea.\nNola lagunduko dit Euskaltelek digitalizazio-prozesu osoan?\nEuskaltelek bizitza erraztu nahi dizu, eta, beraz, kostu gehigarririk gabeko laguntza eskaintzen dizugu, bonu digitala eskatzeko izapideak egiteko, aholkularitza digitala eskaintzeko eta, aukeratzen dituzun soluzio digitalak inplementatzeko digitalizazio-eragilea izateko.\nZer baldintza bete behar ditu nire enpresak Kit Digitaleko bonua eskatzeko?\nETE gisa alta emanda egotea, krisi-egoeran ez egotea, Ogasunarekiko eta Gizarte Segurantzarekiko eginbeharrak beteta izatea, Europako Batzordearen berreskuratze-agindu bati lotuta ez egotea, Dirulaguntzei buruzko Lege Orokorrean aurreikusitako debekuetan ez sartzea, aurreko 3 urteetan ez jasotzea minimis laguntza gisa hartutako 200.000 eurotik gorako laguntzarik, eta baliozko ziurtagiri elektronikoa izatea.\nKit Digitaleko edozein soluzio digital kontrata dezaket?\nBai, zuk erabakiko duzu zer soluzio behar duen zure enpresak. Kontuan hartu behar duzun gauza bakarra da soluzio berri bat izan behar duela, ez lehendik inplementatuta daukazun zerbait.\nIzapideak egin eta 15 eguneko epean jasotzea aurreikusten da.\nNire enpresak laguntza jaso eta nik, gero, digitalizazio-eragileari ordaindu behar diot?\nEz, zuk jasotzen duzu bonua, eta digitalizazio-eragileari lagatzen dizkiozu kobratzeko eskubideak; hark egingo ditu izapide guztiak, eta berak jasoko du laguntzaren zenbatekoa.\nBonuak sei hilabeteko balioa du soluzioa inplementatzeko. Inplementatu ondoren, Euskaltelek 12 hilabetez emango dizu zerbitzua, eta, handik aurrera zure hornitzailea izango da, zuk hala nahi baduzu.\nBadu iraungitze-datarik Kit Digitalak?\nBai, badu. Enpresek 6 hilabete dituzte bonua trukatzeko, erosten duten unetik.\nEdozein sektoretako enpresek eska dezakete bonua?\nBai, ez dago dirulaguntzetatik kanpo gelditu den sektorerik.\nIzan daiteke onuradun eta digitalizazio-eragile aldi berean?\nZer gastu gelditzen dira laguntzetatik kanpo?\nBesteak beste, hardwarea erostea, konektagarritasuna, zergak eta aholkularitza-zerbitzuak.\nKit Digitalaren laguntzei buruzko lehen informazio-hitzaldia eman dugu berriki. Programaren xehetasun guztiak azaldu genituen saioan. Ihes egin bazizun, orain duzu berriz ikusteko aukera:


Neska-mutikoak euskal arkitektura sortzaileetara gerturatzeko tailerra, Arantzazun – Guraso.eus\nNeska-mutikoak euskal arkitektura sortzaileetara gerturatzeko tailerra, Arantzazun\nGoiena 2018-04-16 AISIALDIA, AKTUALITATEA, HEZIKETA No Comments\nArantzazu Gaur Fundazioak eta Jorge Oteiza Fundazio-Museoak elkarlanean antolatutako tailerra da Arantzan-Zu? arkitektura tailerra. Donostiako Maushaus estudioko kideen gidaritzapean handik eta hemendik –Gasteiz, Eibar, Zarautz, Iruñea, Oñati…– etorritako 6 eta 11 urte arteko hogei neska-mutikoak elkartu ziren, Arantzazun, arkitektura-lantegian.\n2013az geroztik eskaintzen dute tailer hori eta arrakasta handiarekin gainera Juan Biain arduradunaren esanetan.\nBeste urte batzuetan artista bakar bati eskaini diote lantegia, baina oraingoan basilika osotasunean hartu dute, eta arkitektoak, eskultoreak eta pintoreak, guztien lanak ezagutu zituzten neska-mutikoek. “Eskultoreen kasuan, Jorge Oteizaren eta Eduardo Txillidaren lanak goraipatu ditugu. Pintoreak ezagutzeko kripta bisitatu dugu, eta Nestor Basterretxea, Lucio Muñoz eta Alvarez de Eulateren beirateriak ikusi ditugu. Eta Saenz de Oiza eta Laorga arkitektoak ere ezagutu ditugu”, adierazi du Biainek.\nHiru taldetan banatu zituzten gazteak. Batzuk arkitekto lanetan jardun zuten, beste batzuk eskultore lanetan, eta hirugarren taldekoak pintore lanetan, adibidez beiratea egiten.\nHurrengo astian beste saio bat egongo da, baina plaza danak beteta daude.\nArgazkien iturria: Goiena.eus\n← Patioa denona da\nTaldetan banatuta ehun bat gurasok dihardute Parkelagun egitasmoan, Iruñerrian →


Ñuflo de Chaves - Wikipedia, entziklopedia askea.\nTrujillo, 1518 (egutegi gregorianoa)\nBolivia, 1568 (egutegi gregorianoa) (49/50 urte)\nÑuflo de Cháves (Trujillo, 1518 - Ipar Chaco, 1568) espainiar konkistatzailea izan zen. 1542. urtean Paraguaira iritsi zen Álvar Núñez Cabeza de Vacaren espedizioarekin. Bi urte geroago, Río de la Plata probintziaren gobernadore izateko Domingo Martínez de Irala eta Cabeza de Vacaren arteko gatazka hasi zenean, Cháves Iralaren alde azaldu zen. Harek aginpidea lortu zuen, eta 1547an Cháves iparraldera joan zen, zilar bila, gobernadore berriaren laguntzaz. Hurrengo urtean, Iralak Pedro de la Gascari laguntza eskaini zion Limako istiluetan Pizarroren aurka borrokatzeko. Cháves joan zen lau espainiar eta ehun indiarrekin, baina Limara iritsi zirenean, Pizarro hila zen. Chávesek Iralarentzat eskatu zuen gobernadore-izendapena, baina Gascak ez zuen onartu, eta Diego de Sanabriari eman zion aginpidea. 1558an, Irala hil ondoren, Cháves iparraldeko lurraldeetara joan zen Mendoza gobernadorearen aginduz, Xaraye mendietan hiri bat sortzera. 158 espainiar eta 23 itsasontzi hartu zituen horretarako, baina bere benetako asmoa gobernazio burujabea sortzea zen. 1559an Nueva Asunción sortu zuen, Guapai ibaiaren ertzean, baina laster hasi ziren lurraldea kolonizatzeko eskubideak zirela-eta tirabirak Andés Manso eta Chávesen artean. Arazo hura konpontzeko Cháves Limara joan zen. Han erregeordeak bere seme García de Mendoza lurralde hartako gobernadore izendatu zuen, eta Cháves berriz gobernadoreordeko. 1561. urtean, Guapai aldera itzuli zenean, Santa Cruz de la Sierra sortu zuen Chiquitos mendietan. Indiarrek hil zuten Asunciónerako bidean. \nMultimedia: Ñuflo de Chaves\nISNI: 0000 0000 7101 1971\n↑ Atlas de los exploradores españoles. GeoPlaneta 2009 ISBN 9788408086833. PMC 556943554. Noiz kontsultatua: 2018-12-01.\nExtremadurako biografia zirriborroak\nCáceres probintziako jendea\nOrriaren azken aldaketa: 1 abendua 2018, 02:58.


Espainiako higiezinen atzerriko inbertsioa %32,8 hazi zen lehen seihilekoan | Consumer\nEspainiako higiezinen atzerriko inbertsioa %32,8 hazi zen lehen seihilekoan\nInbertsio horiek 1.000 milioi eurotik gorakoak izan ziren lehen bi hiruhilekoetan, eta 2008tik ez zen horrelakorik gertatu.\nEspainiako higiezinetan egindako atzerriko inbertsioak %32,8 egin zuen gora urteko lehen seihilekoan, iazko epe berarekin alderatuta, 2.445 milioi euroraino, 2010ean %2,6 bakarrik igo ondoren, Espainiako Bankuaren datuen arabera. Gainera, inbertsio horiek 1.000 milioi eurotik gorakoak izan ziren apiriletik ekainera bitartean, bigarren hiruhilekoa jarraian, eta hori ez zen nabaritzen 2008az geroztik, erosketa horien azken beherakada baino lehen. Bigarren hiruhileko honetan, erosketak % 16,1 igo ziren lehenengoarekin alderatuta.\nEspainiako atzerritarrek gero eta higiezin gutxiago erosi zituzten 2003an 7.072 milioi eurora iritsi zirenetik 2004an 6.650 milioi eurora, 2005ean 5.495 milioi eta, azkenik, 2006an 4.716 milioi. Hala ere, joera hori zuzendu egin zen 2007an; izan ere, ekitaldi osoan 5.341 milioi euro kontabilizatu ziren etxebizitzetako inbertitzaile atzerritarrengandik, hau da, 2006koa baino %13,3 gehiago.\n2008an zehar 5.331 milioi euro gehitu ziren Espainian atzerritarrek etxebizitzan zuzenean egindako inbertsioen ondorioz, 2007ko epe berean baino %1 gehiago. 2009an, higiezinen krisiak atzera bota zituen inbertsio horiek, %31,5 jaitsi baitziren, 3.651 milioi euroraino.\nAdministrazio publikoen eta bertan bizi diren beste sektore batzuen kanpo-inbertsioek, Espainiako Bankua kenduta, gora egin zuten pixkanaka 2003tik aurrera, urte hartan 388 milioi euro izatetik 2004an 781 milioi izatera igaro baitziren, 2005ean 1.510 milioi, 2006an 2.269 milioi eta 2007an 3.365 milioi. Hala ere, joera hautsi egin zen 2008an, krisi ekonomiko betean, eta inbertsio horiek 1.789 milioi euroraino jaitsi ziren, aurreko urtean baino %46,8 gutxiago. Joera horri eutsi egin zitzaion 2009an, %44,9ko beherakadarekin, eta oraindik ez da eten.\natzerritar Espainia handitze inmuebles-eu inversión-eu


'Lurraldea eta Hizkuntza. Arnasguneen garapen jasangarrirantz' V. Jardunaldietan parte hartu du Joseba Otondok - Baztan - Erran.eus\n'Lurraldea eta Hizkuntza. Arnasguneen garapen jasangarrirantz' V. Jardunaldietan parte hartu du Joseba Otondok\nTtipi-Ttapa 2021-01-26 11:00\nJoseba Otondo 'Lurraldea eta Hizkuntza. Arnasguneen garapen jasangarrirantz'. V. Jardunaldian.\nLarunbat goizean Donostiako San Telmo museoan Lurraldea eta Hizkuntza. Arnasguneen garapen jasangarrirantz. V. Jardunaldiak antolatu zituen Euskararen Gizarte Erakundeen Kontseiluak, Gipuzkoako Foru Aldundiak eta UEMAk, UEUrekin elkarlanean.\n2020ko jardunaldietan «arnasguneen prebentzioaren ikuspegia gainditu» eta «lurgune euskaldunen eta arnasguneen garapen iraunkorra» bermatzeko oinarriak proposatu ziren. Oinarri horietan sakontzera eta horiek garatu zein zehazteko Lurraldea eta Hizkuntza. Arnasguneen garapen jasangarrirantz. V. Jardunaldiak antolatu ziren ilbeltzaren 23an. Aurtengo saioan nazioarteko esperientzien berri, garapen sozio-ekonomiko endogenorako ereduak ezagutu, arkitektoen betaurrekoak jantzi eta arnasguneetan oinarritutako hizkuntza politiken ereduan sakondu zuten.\nLurraldea eta Hizkuntza. Arnasguneen garapen jasangarrirantz. V. Jardunaldian Joseba Otondok Baztango gaur egungo errealitatea zein den plazaratu zuen. Hasteko «Baztanen izaera berezia» azpimarratu nahi izan zuen. Izan ere, Nafarroako administrazioek «egoera berezi eta konplexu» hau kontutan hartzen ez dutela aldarrikatu zuen. Baztan «landa eremu» gisa sailkatzen dela adierazi zuen, eta landa eremuko lurralde gehienekin gertatzen den bezala «biztanleriaren gutxitzea» ematen ari dela gaineratu zuen. Zehatzago, «70. hamarkadaz geroztik Baztanek populazioaren gainbehera jarraitua bizi» duela jakitera eman zuen Otondok. Hala ere, populazioaren kopurua «nahiko egonkorra» dela adierazi zuen, hain zuzen, «tasa naturala negatiboa bada ere, migrazio tasa positiboa da» eta, honek «populazioaren tasa egonkor mantentzen du».\nLanda eremuarekin segituz, Baztango alkatearen hitzetan «herri anitzetan gertatzen den bezala, lurralde gatazkak sortzen dira». Lurralde gatazkak lur hauekiko interes ezberdinengatik gertatzen dira «kanpoko norbaitek baldintzatuta: urtegia, meatze zuloa, hotela... eraiki nahi dira». Adibide gisa, Lekarozen egin nahi den Aroztegia hotelaren proiektua aipatu zuen.\nAzkenik, lurraldetasunarekin lotutako bertze hainbat auziren inguruko zertzeladak ere eskaini zituen. Turismoa arazo bilakatu dela gaineratu zuen baztandarrak, baina, oraindik «erantzunik eman ez» diotela aitortu zuen. Etxebizitzaren inguruan ere jardun zuen eta honek dakarren «herri guneen hustuketa, gentrifikazioa, adinekoen zaintza eta populazioaren zahartzea».\nTtipi-Ttapa 2020 abe 02 Baztan\nPalacio de Arozteguía enpresako sustatzaileek prebarikazio-delitua egotzita, berriz joan behar izan zuen abenduaren 1ean Iruñeko epai...


José C. Pazeko Toki Eder Euskal Etxeak mokadurik goxoena aukeratuko du antolatu duen lehenengo Pintxo Lehiaketan\nToki Ederreko Igo Pintxo Lehiaketaren afitxa\nPintxoak jateko euskal ohitura Argentinan sustatu eta hedatzeko, Toki Eder Euskal Etxeak lehenengo pintxo lehiaketa bat antolatu du José C. Paz-en. Edonork parte hartu dezake bertan eta irabazleak ehun pesoko saria jasoko du. Euskal Etxeko hiru kidek osatuko dute epaimahaia eta euren ardura izango da pintxoak dastatu eta onena aukeratzea. Izena emateko epea abuztuaren 12an bukatuko da eta hitzordu publikoa, abuztuaren 16an, arratsaldeko 7etan izango da, Toki Eder Euskal Etxean.\nJosé C. Paz, Argentina. "Pintxoa oso mokadu tipikoa da Europako euskal gastronomian. Ohitura arrunt baino arruntagoa da Euskal Herrian aperitibo legez tabernetako barratik pintxoak hartzea, baxoerdiaz edo zuritoaz lagunduta. Euskaldunek hain gustukoa duten plater hau prestatzeko ogi-xerra eta gainean jartzeko osagaiak baino ez dira behar pintxo xinpleenen kasuan. Osagaien artean, ohikoenak arraina, tortilla, piper beteak eta kroketak dira". Honainokoak (euskal) argentinar bati pintxoa zer den azaltzeko balio dezake. Eta tankera honetako azalpenak entzungo ditugu José C. Paz-en datozen asteotan.\nIzan ere, "pintxoak jateko ohitura berreskuratzeko edo bultzatzeko asmoz", José C. Paz-eko Toki Eder Euskal Etxeak Pintxo Lehiaketa antolatu du. Edonork parte hartu dezake, baina halako ideia izan dezaketenek kontuan hartu behar dute izena emateko epea abuztuaren 12an bukatuko dela. Partaide bakoitzak gehienez bi pintxo ezberdin aurkeztu ahal izango ditu, eta mota bakoitzeko hiru egin beharko ditu, epaimahaiko hiru kideek dastatu ahal izan ditzaten.\nLehiakideek aukeratu duten izengoitia eta pintxoari ipini dioten izena gutun-azal baten kanpoko aldean idatzi beharko dute, eta barruan, karta tamainako orri batean, euren benetako izen-abizenak eta pintxoaren errezeta. Lehiaketaren irabazleak ehun pesoko saria eta diploma jasoko ditu. Parte hartzaileek pintxoak eginda eraman ditzakete Euskal Etxera edo, bestela, hitzorduaren egunean Euskal Etxean bertan prestatu. Kasu horretan, kontuan izan beharko dute pintxoak arratsaldeko 7ak baino lehen prest izan beharko dituztela. Hitzordua abuztuaren 16an izango da, arratsaldeko 7etan, Toki Eder-en egoitzan, José C. Paz kaleko 2120 zenbakian.\nJose C. Pazeko Toki Eder Euskal Etxeko dantzariek bizipen eta argazkiak partekatzen dituzte taldearen blogean\nInguruko euskal etxeak lagun izan zituzten Jose C Pazeko Toki Eder EEko kideek elkartearen 11. urtemugan


Beijing Duomilai Sydney-ko (Australia) FINEFOOD ikuskizunari arreta eman\nCHECKEDOUT 2019ko NRA azokan parte hartu zuen Sydney-n, Australian, chef uniformearen eta baristako amantalen diseinuaren azken diseinua bertan agertu zen; guk hartu genuen mahuka luzeko sukaldari armarria da, mahuka motza cool vent chef chef jaka bilduma, babak , mantal erdi eta gerri amantalak zein suita ...\nBeijing Duomilai Chicagoko (AEB) NRA ikuskizunera joaten zen\nCHECKEDOUT 2019ko NRA azokan parte hartu zuen Chicagoko AEBetan. Sukaldariaren uniformea eta baristako amantalen azken diseinua bertan agertu ziren; guk hartu genuen mahuka luzeko sukaldari armarria da, mahuka motza cool vent chef chef jaka bilduma, babak, amantal erdi eta gerrian amantalak egokiak diren ...\nBeijing Duomilai Londresko (Erresuma Batua) HRC ikuskizunari arreta eman\nCHECKEDOUT 2020ko HRC London-en parte hartu zuen, Erresuma Batua, martxoaren 3tik 5era. Sukaldari uniformearen eta barista amantalen diseinuaren azken diseinua bertan agertu zen, guk lortu genuen mahuka luzeko sukaldari armarria, mahuka motza cool vent chef jaka bilduma, babazal amantalak, amantal erdiak eta gerri amantalak ...


"Nahi badut bertsolari izan, behar dut hasi nintzen bezala, ostatukoa izan"\n2018ko maiatzaren 21a, astelehena | Ordua Euskal Herrian 14:55:32\nHurkoa identifikatzeko dugun beharrak sortu zuen izena. Joanes Etxebarriak badu izena, badu titulua: Iparraldeko bertsolari txapelketaren finalean kantatu duen lehen zuberotarra dugu. Izenaren atzean, izana: kazetari eta argazkilari, “jakintsuagotzen gaituen zalantza orokorra” lagun.\n"Komunikatzea da garrantzitsuena. Aurrean duzun publiko horrek sentitzea edo pentsatzea lehendik sentitua edo pentsatua ez zuen zerbait. Batzuetan jendeak ez daki oso ongi nola erreakzionatu eta ea zer sentitu behar duten galdetzen dute. Publikoak egon behar du aktibo eta agian hori da ziurgabetasuna sortzen diona. Baina balio duena da norberak sentitu duena".\n“Elkarrizketa niri? Beharrezkoa dea?” Egin zenidan galdera. Bertso plazara ekarri duzu zeure burua, Iparraldeko txapelketan . Hortik heldu da solas hau…\nBai, bertsolaritzaren mundua ezagutzen nuelakoan… Baina kanpotik ezagutzea, edo barnetik, bi gauza dira. Zerikusirik ez daukate. Bertsolariekin egin elkarrizketak maite ditut, iruditzen zait ikuspegi interesgarria dutela gizarteaz, Euskal Herriaz, kulturaz… Batzuekin gehiago, edo gutxiago identifikatzen naiz, baina hor ez da belaunaldi konturik. Silveira asko maite dut, adibidez, harekin identifikatzen naiz. Baita Lizaso ere, Sebastian, eta haren semea, Beñat.\nEta Sebastianen aita, Beñaten aitona Joxe Lizaso?\nBertsozale amorratua bilakatu naizenean, internet eta prentsa bidez segitu dut bertso mundua. Zuberoan bizi zarelarik, bertsoetara joateko behar dira bi ordu, Gipuzkoara joateko, Iparraldean oso gutxi baitira jaialdiak. Hemendik ez da segitzen ahal bertso mundua astebururo, eta internet bidez entzun dut Joxe Lizaso ere. Baina beti urrundik segitu dut bertsoa.\n“Bertsozale amorratua bilakatu naizenean”, esan duzu…\nHamahiru-hamalau urterekin sartu zitzaidan zaletasuna, lagunen bidez: Eneritz Zabaleta eta Xumai Murua, bereziki. Haiekin nintzen kolegioan, Kanbon, oso lagun egin ginen, eta haiek bertsotan ari, ikustera joaten nintzelarik, maitatu nuen bertsoa. Ikusi nuen bertsolaritza ez zela, bakarrik zaharren gauza, izan zitekeela nire hurbileko jendearen hitza ere. Eta interesatzen hasi nintzen. Kanbon, bestalde, irakasle zen Aitor Sarasua, eta sasi-eskola muntatzen saiatu ginen, Joañe Bedaxagar eta biok, baina gazte ginen, eta ez genuen aurrera egin. Eneritz eta Xumai, aldiz, ttiki-ttikitandik hasi ziren, Hendaian, eta bidea egin zuten. Guk bertan utzi genuen. Orduan ez nuen pena sentitu: saiatu ginen, ez zen atera, eta puntu.\nUste nuen Mixel Etxekopar bertsoa lantzen ari zela Zuberoan, ikastolako ikasleen artean…\nBaliteke… Ni, hala ere, belaunaldi bitxi batekoa naiz. Gu baino lehenago bai, izan ziren bertsolaritza ikastolan landu zutenak. Gu eta gero ere bai: anaia, urte bat gazteagoa da, uste dut Ernest Alkhatekin ibili zela bertso ikasten. Nik, berriz, ez dut eskolan ezagutu Alkhat, gerora baizik.\nHori gorabehera, zu bertsolari, zure anaia ez…\nKar, kar, kar… Hori da! Ez dut uste nire anaia ere horretaz oroitzen denik. Anaiaren lagun batek geroztik kontatua dakit nik hori. Haurrak ginen orduan. Bertsoaren inguruan ibili naiz beti, lagunen artean, bertsoa entzuten… Lehenago, oroitzen naiz ekitaldi politiko batzuk bazirela, Errefuxiatuaren Eguna, adibidez, eta haietan beti BAZIRELA bertsolariak. Gustura entzuten nituen, baina aritzeko gogoa sekula ez nuen ukan. Mixel EtxekoparRen taldea… Uste dut Izuran hasi zirela bertsoa lantzen, Baxenafarren, Orzibarren, baina beti ukan zituzten zailtasunak talde iraunkor bat osatzeko. Gero, Zuberoan biltzen hasi ziren, eta haiekin bildu zen Xan Alkhat ere, Ernesten semea, eta ni berarekin bildu nintzen, Zuberoara etorri baitzen bizitzera. Adiskidetu ginen, jakin nuen bazela eskola hori, eta sartu nintzen. Baina, hasieran, askotan egin dudan gauza: sartu, zer den ikusi, eta utzi. Ustekabean harrapatu nau oraingo bertso obsesio honek.\nBarkoxen sortua… ez da beti hor Pierra Topet Etxahunen kantua beti presente?\nBai, baina Barkoxen kantua da tradizioa, ez bertsoa. Nire begietan, Etxahunen testuak hartzen ditudanean, bertsoak ikusten ditut, baina barkoxtarrek kantuak! Eta, berez, gehienak kantu dira. Tradizioa, bada. Beti entzun ditut Etxahunen kantuak Barkoxeko ostatuan. Koblakari dela diote, baina zer da koblakari? Hasi nintzenean kobla kantatzen ostatuan, gehienak aho zabalik geratu ziren, ez zekitelako zer zen hura. Inprobisatzen ikustea eta! Uste dut Zuberoan Etxahun Irurik mantendu zuela bertsoa plazaz plaza, eta bera eta gero tradizio hori hemen nonbait galdu zela.\nZuk berreskuratua, nonbait. “Zuberotar bertsolaria” diote zutaz ari…\nTaldeak berreskuratua! Bada hor gauza bat aski bitxia, zeren eta nik ez baititut erroak Zuberoan. Xiberotarra sentitzen naiz, baina Bilbon ditut erroak, hangoak dira gurasoak. Han, erroak, tradizio luze batekoak. Xiberotar batek hitz egiten dizularik beti badira aitatxi, amatxi eta aitzinagokoen erreferentziak. Nik ez dut horrelakorik. Hemen naizelarik, nire adineko gazteen artean, diferentzia handi bat sentitzen dut: Barkoxeko etxeen izenak ez ditut ezagutzen, esaterako, eta hori da ez garelako bertan errotuak, nahiz eta onartuak eta integratuak bizi. Nire auzoko etxeak ezagutzen ditut, baina ez beste auzo batekoak Barkoxen. Behar dut sinadura –hemen erraten den bezala, familia izena–, eta oraindik ere…\nBatean eta bestean, aldiz, Joanes Etxebarria, zuberotar bertsolaria leitu genuen…\nNik saldu nuen hori, nik egin nuen propaganda! Kar, kar, kar… Bertsotan zubereraz aritzeaz gain, elkarrizketa guztiak zubereraz egin nituen, erakusteko zuberera ez dela, bakarrik, pastoraleko gauza bat. Gu bizi gara zubereraz.\nZuberoaren propaganda egin zuen zuberotar pertsulariak…\nOrain irudi zait gehiegi egin nuela. Uste dut ez zela bortxaz beharrezkoa, zeren, berez, Euskal Herrian norbait entzuten baduzu zubereraz ari, jadanik jendea harritzen da; erran nahi dut, Zuberoatik kanpo entzutean zuberera. Uste dut hainbeste egitea ere ez zela beharrezkoa azkenean. Orain ari naiz, hobeki pentsatuz. Baina bai aspertua naizela, eta garela asko, beti entzuten duguna entzuten: Zuberoa zer polita den, pastoralak, maskaradak, kantuak… Nahiz eta hemen sartzen den pertsona batek pentsatzen duen herri hau hila den, guk badakigu batere ez dela horrela, eta jendea euskaraz bizi dela hemen ere. Bertsoak ongi erakusten du: gizartearen argazkia da bertsoa, eta Zuberoan ez balitz inor euskaraz bizi, ez litzateke bertsolaririk zubereraz ari. Ez da urtean behin egiten den gauza.\nUrtean behin egiten den gauza, pastorala, adibidez.\nNik, nonbait, nahiz eta alde batetik asko maitatu pastorala, gorrotatzen dut ere, zentzu batean, non hemengo jendeak errezibitzen dituen autobusak HEGO EUSKAL HERRItik, eta erakusten dute irudi euskaldun edo euskaltzale bat –horrela interpretatua da, behintzat–, eta, egiaz, herri batzuek ematen dute pastorala eta urtean zehar ez dute euskararen alde deus egiten… Bada anbiguetatea… Ez da erraz esplikatzen.\nPastoral ikusleen artean frantsesa entzuten dugu usu…\nEta aktoreak. Aktoreen hiru laurdenak frantsesez mintzo dira, eta ahoskeran ere sentitzen da hori… Nik hemendik kanpo zubereraz egiteak bazuen beste zentzu bat ere: zuberotarrei erakutsi nahi nien nola hemen baden Herri bat, kultura hau ez da bakarrik gurea. Asko, sentitzen dira zuberotar, eta gero frantses! Eta nik hori ezin dut ulertu. Ez dut deus aldatuko, ez dio inori deus eraginen. Beharbada jendeak ez du sekula nire berri ukan, edo txapelketaren berri ukan, baina nahi nuen zubereraz egin Donibane-Lohizunen, eta ulertua izatea; ez jende guziarenganik, baina, hala ere!, erakutsi berdin Donibane-Lohizunen, berdin Donostian, berdin Bilbon, hizkuntza bera dela erabiltzen duguna, nahiz eta diferentzia batzuk izan, nahiz eta gure euskara markatuago izan.\nEsan duzu, “hemen bizi gara, ez gara hilak”. Pier Paul Berzaizen kantuan: “Xiberoak zer duen gogoan, hiltzea, ala bizia” dut entzuna oraindik orain… Ez da Zuberoatik kanpoko euskaldunon ustea bakarrik. Zuberoatik bertatik kantatzen da gibelatzea. Eta Mauleko auzapez Mixel Etxebestek ere errana du ARGIA aldizkarian bertan ere: “Zuberoaren lehenbiziko problema da, bizitzea!” Hamalau mila lagun, heren bat euskaraz mintzo…\nMaskaradak ere erakusten du euskararen beheititzea. Joan den urtean, Santa Grazin, haien taldea osatzeko, joan ziren kanpoan bizi diren gazteen bila, gurasoak jatorriz Santa Grazikoak zituztelarik. Herrian ez zuten aski gazte euskaraz egiteko, giltza diren paperak egiteko, erran nahi dut, euskaraz egin behar direnak. Hor bai, arrangura bada. Hala ere, nik ez dut alde ilun hori bakarrik ikusi nahi. Oraindik ez gara ere hilzorian, nahiz eta anitzek horrela erran. Ikusten dut nire belaunaldia –hogeita hamar urtez beheiti–, eta ez da euskalduna, baina, irriskatuko naiz, eta erranen nuke gehiengoak ulertzen duela, eta sentsibilizatua dagoela. Egia da ere, Santa Grazin erran zuten egiazko euskara eman behar zela. Erran zuten publikoki. Amorratzen nau horrelako ikuspegiak, zeren entzun dugun askotan, gure euskara, ikastolako haurrena ez dela egiazkoa. Zer erran behar da? Konplikatuegia da: ari gara hiltzen, eta gainera ez da ikastolarik behar ez delako egiazko euskara!\nEta zirimolan, 2010ean Xilaba txapelgoa, zuberotar gaztea bertsolari, lehenbiziko aldiz parte hartzen, eta finalera heldu… Amets Arzalluzek esana, “txapelketako ilusio injekziorik handiena” izan zintzaizkion zu…\nBaina bera da ilusio injekziorik iraunkorrena ! Enetako gehiegi izan zen, kolpez. Nire helburu nagusia plazak ezagutzea zen. Plazak ezagutzeko, txapelketa bat egin behar duzu, nahi ala ez, hor ikusten zaituztelako antolatzaile potentzialek, eta besteek. Pentsatu nuen txapelketan sartzea, giro hura maite ote nuen ikusteko; hori, hasteko. Eta ea ateratzen zen plaza pare bat gehiago urtean, zeren aritu naiz kantuz hiru bat aldiz urtean, ez gehiago. Eta, bat-batean, finalean izatea, eta, gainera, xiberotarraren exotismoa… Gehiegi izan da.\nZer ekarri dizu gehiegizko horrek?\nPlazak! Kar, kar, kar… Nahi nuena ukan dut, espero baino gehiago. Ez nuen sekula pentsatuko Bilboko bestetan, edo Iruñean, kantatuko nuenik. Eta hori pasa da!... Baina nire aita bezalakoa naizenez, kontu guziekin burua jaten… Duda anitz ukan nituen, adibidez, Bilbon: “Zertara joanen naiz ni Bilbora, xiberotarrez kantatzera?” Nik eman nuen irudiarekin, jendeak erraten zidan: “Bai, joan, segi xiberotarrez!” Eta Bilbon kantatu nuen xiberotarrez, eta uste dut izan dela egin dudan pitokeriarik handiena bertso munduan. Itxura polita ematen du, baina jendea begira egoten da, ulertu gabe. Plazan baziren berrehun pertsona edo horrela, zenbatek ulertu zituzten nire bertsoak? Eta bertsoa komunikatzeko da, mezua pasatzeko Atik Bra, mezua egokitu behar da errezibitzen duenari. Eta batuan kantatzen hasi naiz, eta batuan kantatzen dudanean ere bitxia zait. Eta ez dakit. Nik, berez, buruhausteak baditut biziaren edozein tontakeriarentzat, eta horrelakoetan, gehiago: ez dut argi ikusten zer ekartzen dudan entzuleari, bertso maila horrek zer ekartzen didan. Baditut mila buruhauste! Kar, kar, kar…\nAmeriketara joan zinen, ihesi, zenbait plaza eta jaialdiri uko eginez…\nAmeriketara joan nintzen, bai, baina ez ihesi. Aspalditik erabaki nuen joatea, txapelketa hasi baino urte bat lehenago gutienez. Ez da izan eskapatze bat, baina momentu onean erori da finala, hori bai egia. Ez dut gordetuko, finalak harrotasun handi bat ematen dizu, eta nahiz eta ez nuen horraino iritsi nahi, poztu naiz finalera iritsi naizelako; merezia edo ez merezia, beste kontu bat da. Nire lekua irabazi nuen han, baina gero, arriskua da txapelketan sartu, zeure burua goi-mailan ikusi, eta elitekoa zarela pentsatzea. Eskerrak joan nintzen Ameriketara finala eta gero! Uste dut handik bi astera joan nintzela. Joateak lagundu zidan hankak guziz lurrean ematen, han, Ameriketan, jende xumea, umila, borrokalaria ikusi nuen, eta lagundu ninduen pentsatzen: “Finala izan da egun bat, handia niretzat, ez dut sekulan ahantziko, baina nahi badut bertsolari izan, behar dut hasi nintzen bezala, ostatukoa izan, sinple-sinpleki, ez beste pretentsiorik ukan, zeren, bertso munduan sortu da elite bat, eta nik nahiz eta bertsolari horiek maite ditudan, ez dut maite giro hori.\nZer zaizu bertso mundu hori, elitekoa?\nDena baino gehiago ari da bilakatzen, nire ustez. Izenari ematen zaion garrantzia ez dut ulertzen. Hamabost urtetan hasi nintzen kazetaritza maitatzen. Gaztezulon hasi nintzen, ikastaroa egin nuen, Donostian, Berrian ere egin nituen kolaborazioak… Horretan saiatu naiz beti, kolaborazioan. Finala eta hilabetera, galdegin zidaten hedabide batean baino gehiagotan. Aurretik batzuei galdegina nien kolaboratzea, baina ez nuen lortu. Ez zait hain normala iduri. Ez naiz gehiago, finalean kantatu dudalako.\nUtzi dezagun Euskal Herria, goazen Ameriketara. Bidaia, eta bidea, egin duzu han. Kuba, Mexiko, Guatemala…\nArgazkia egiten ikasi nahi nuen, berdin zen nora joan, banekien ikasi nahi nuela, eta ez dagoela beste biderik ikasteko: egun osoa eman horri pentsatzen, argazki egiten. Bidaiaren birusa orain dela hiru-lau urte harrapatu nuen. Andaluziara joan nintzen, bakarrik, furgoneta batean, hiru hilabeterako. Beste kulturak, beste jendea ezagutu nahi nituen, neure burua ere hobeki ezagutzeko, eta nire herria. Iruditzen zait Euskal Herria hobeki ezagutzen dudala kanpotik ikusi eta gero. Birusa… zaila zait esplikatzen. Badakit lanean ari naizela, dirua baztertzen, beste billete baten erosteko.\nEginak dituzu, eta interneten erakutsiak bidaian eginiko potreta zenbait. Nola egiten ahal da potreta on bat?\nPasatu ditut bi edo hiru hilabete hori konprenitu nahiz, han, bidaian. Argazkia hartu baino lehenagoko momentuan da erabakitzen potreta ona edo txarra izanen den. Hasieran, iristen nintzen jendearengana, eta galdetzen nien argazkia ateratzeko. Horrela egin nahi nuen, fite-fite. Eta, edo ezezkoa ematen zidaten, edo argazki txarrak ateratzen ziren. Ikasi dudana, biziko gauza gehienak bezala, jendearekiko harremanean dela giltza. Teknikoki ikasi dut, baina hori hemen ere ikasiko nukeen. Gehienbat, jendearekin harreman normala ukaiten ikasi dut, ez turista bezala egiten: hara joan eta nahi dutena egin. Ez. Jendearekin behar da hitz egin, argazkia maite dudala erran, zintzo izan. Gehienetan pasatu dut, gutienez egun bat, batzuetan aste bat, jendearekin, argazki tresna atera baino lehen, eta hor da egiten argazki on bat, jendearekiko harremanean.\nEta turistak ikusten dituzunean ezker-eskuin argazki egiten?\nIhizian ari zirela iruditzen zitzaidan. Argazki tresna eskopeta balitz bezala zuten. Iritsi eta, jendearekin hitzik ere egin gabe klik! klik! klik! ari ziren, safarian bezala. Ni ere turista nintzen han, baina turista masa hori ikustean naiz bidetik baztertu, eta argazki askoz gutiago egiten hasi, gehiago pentsatzen, errespetu handiago ukaiten jendearekiko. Adibidez, maia kulturak badu harreman berezi bat argazkiarekin. Entzuna nuen hemen, bidaian joan baino lehen: haientzat, argazkia egitean, kentzen diezu arima. Askok erran didate hori. Hala ere, jende askok, kamera ezkutuan atera eta egiten dizkiete argazkiak. Ezin dut hori ulertu. Nik, hitz egin nuen maia zenbaitekin, pentsaturik ezingo nuela argazkirik atera, baina, nire afizioa zein zen zintzoki erranez, eta denborarekin, eta haiekin hitz eginez, eta haien hizkuntzatik bizpahiru hitz ikasirik, “otoi” errateko, “mila esker”… atera ditut maia jendearen argazki asko eta asko. Irakurria nuen zenbait argazkilariri, harremanean zela giltza.\nHerrialde zenbaitetan han bizi diren zenbait euskaldun izan dituzu sostengu.\nBai. Kontakturik gabe joan nintzen, jakinik han bazela euskaldunen bat edo beste. Han ezagutu nituen. Ez nuen harremana bortxatu. Naturalki egin dut lotura.\nOrduko argazki zenbait sarean ikusi genituen (http://joanesetxebarria.blogspot.com/), zenbait bederen…\nEta sarean segitzen dute, nahiz eta kenduak ere baditudan asko. Momentuan egiten ari nintzena erakusteko jarri nituen sarean argazkiak. Geroztik, hilabeteak pasatu dira eta selekzioa egin dut. Uste dut hori dela zailena, lanak selekzionatzea. Batzuk baino ez ditut utzi sarean. Erakusketa egitea ari naiz pentsatzen, baina zaila da hori ere. Aita artista dut, badakit zer lan duen erakusketa bat muntatzen, badakit egin daitekeela nolanahika, edo koherentzia batekin, eta koherentzia eta logika horren bilatzen ari naiz. Uste dut, azkenean, hango eta hemengo potretak ezarriko ditudala erakusketan, baina hemengoak ez ditut oraindik eginak.\nBertsolaria, argazkilaria… non da zure baitako kazetaria?\nKazetariak eta bertsolariak, biek bat egin zuten liburuxka batean: egunkaria, bertsoz idatzia. Kuban, lehen bi hilabetean, ia egunero idazten nuen, bertsoz. Gero, segitu dut idazten, ez hain erregularki, baina idazten. Memoria txarra dut, eta bereziki hortakotz egin nuen, idatzi, bertsoz. Baditut ere, publikatu gabeko erreportaje eta elkarrizketak paperetan, hor nonbait gordeak. Hor dira. Gauza batzuk behar dira digeritu. Lan batzuek ez dute baliorik, ez dira publikatzekoak, baina lehen kontaktu onak dira, bidaian itzuli eta hango errealitatearen ezagutza minimoa eramanen dudalako, hobeki ezagutuko dut hura. Pasta bildu dut. Ez naiz errazki joaten jendeengana, baina erranez kazetari zarela egoten ahal zara jende baten etxean elkarrizketa egiten, publikatu edo ez. Hor ikasten da asko. Horretarako egin nuen, bereziki.\nJoanes Etxebarria (1984, Barkoxe, Eiheraberria etxea), Kazetaritza diplomatura egina Parisen. Lan eta kolaborazioak eginak ditu hainbat hedabidetan: Xirika, Xiberoko Botza, Gaztezulo, Berria, Argia… Egun, Berria egunkariaren Ipar Euskal Herriko Hitzan ari da lanean, Ozazeko etxetik, Zuberoako Basaburuan. Zuberera eraman zuen 2010ean, Iparraldeko bertsolarien Xilaba txapelketara, finalera heldu, eta laugarren egin zuen. Bertsolari da, kazetari eta argazkilari zorrotza denaz gain. Haize freskoa dator Zuberoatik.\n“Jendearekin egoteko ez naiz izua. Alderantziz. Baina igortzen didazularik mail bat erranez elkarrizketa egin behar didazula, hor bai, izua naiz, eta edozein aitzakia asmatuko dut. Maddi Oihenart elkarrizketatu dut berriki, eta hari ere kostatzen zaio. Ni sutan jartzen naiz: ‘Jendeak jakin nahi du zure iritzia, zertan zaren’. Baina errazagoa da mikroaren alde batean egotea, bestean baino. Ni besteen hitzen lekuko izanez elikatzen naiz, besteen hitza hedatzen, eta, bat-batean, niri iritzia galdetzea –nahiz eta badudan iritzia– bitxia egiten zait. Hortik heldu da ‘elkarrizketa niri? Beharrezkoa dea?’.\nBaietza sortzen lelopean, Sortuk ekitaldi politikoa egin zuen larunbatean Miribillako Bilbao Arenan, “ETAren amaierarekin batera ireki den ziklo politiko berriari bultzada emateko”. Antolatzaileen arabera, 4.000 pertsona inguru izan ziren ekitaldian.\nEhunka pertsona bildu ziren joan den larunbatean Iruñean Nafarroaren erabakitzeko eskubidea aldarrikatzeko, Gure Esku Dago elkarteak deituta. Guztien artean giza armarri bat osatu zuten Gazteluko Plazan.\n2018-05-21 | Maddi Txintxurreta\nBakar-bakarrik Generalitateko estruktura eta kontseilaritza bakoitzeko izendapena eta konpetentziak zehazten dira Kataluniako Generalitateko Aldizkari Ofizialean (DOGC).\n2018-05-21 | Pello Zubiria Kamino\nZabalgarbira? Ez, eskerrik asko. Ez opa gure zaborren dioxinarik Bizkaiko haurrei, ez pasatu bizkaitarrei hondakinekiko gure jokabide okerragatik geuri eta geure seme-alaba eta bilobei dagozkigun minbizi eta malformazioak.\n2018-05-21 | Kortxoenea\nDonostiako Gros auzoko Kortxoenea gaztetxeko kideek bideo honen bitartez zabaldu dute eraikuntza enpresaren aurka jarri zuten salaketaren epaiari buruzko iritzia.\n2018-05-21 | Miren Osa Galdona\nGaur egun hondakin gehiago beharko lituzke erraustegiak "bideragarria" izateko\nZubietako erraustegiak zeresana ematen jarraitzen du bere bideragarritasuna dela-eta. Egun Gipuzkoako foru gobernua osatzen duten EAJ- PSE-EE koalizioak, 2016an erraustegiak urtean 200.000 tona hondakin erretzeko gaitasuna izatea adostu zuen. Aurretik planifikatuta zegoen hondakin kopurua moldatu egin behar izan zuten, hiru urte lehenago Gipuzkoako Hondakinen Konsortzioak proiektu “neurrigabea” zela erabaki baitzuen. 2013an, 260.000 tonako ahalmena izatea aurreikusi zuen... [+]\n2018-05-21 | Estitxu Eizagirre\nDonostian okupatu duten eraikina Espainiako Gizarte Segurantzarena da eta salgai daramatza 9 urte\nEspainiako Gizarte Segurantzaren Tesoreria Generala da Donostiako Idiakez kaleko 6. etxe blokea, maiatzaren 19an Bizitza Da Handiena ekimenak zabaldu eta biziberritu dutena.\n2018-05-21 | Lander Arbelaitz\nKortxoenea gaztetxearen desalojoaren epaia\n"Justizia espekulatzaileekin lerratu da beste behin"\nHeldu da Kortxoeneak epaitegietan jarri zuen salaketaren epaia: Eraikuntza enpresa absolbituta. 2015eko azaroaren 3an Donostiako Gros auzoan zegoen Kortxoenea gaztetxea desalojatu zuten aurpegian estalita eta metalezko barrak zituzten hainbat pertsonak. Ondoren, eraikina eraitsi zuten. Kolektiboko kideek salaketa jarri zuten. "Justizia espekulatzaileekin lerratu da beste behin, eraikuntza enpresako kideak barkatu dituzte", jakinarazi dute prentsara bidalitako ohar batean. Bere garaian... [+]\n2018-05-21 | Topatu.eus\nAKAB sortu dute, herri mugimenduetako abokatuen sarea\nStatu quo-a bermatzen duten instituzio eta legeen aurrean herri mugimenduak "ahaldundu" asmoz sortu dute sarea. Herri mugimenduetako parte diren hainbat abokatu elkartu dira, Aske Guneetako esperientziak abiapuntu.\n2018-05-21 | Gontzal Fontaneda\nIruña-Veleiaren auziak epaiketa izatea ez da zentzuzkoa\nBederatzi urteko itxaronaldiaren ondoan Iruña-Veleiaren auziak epaiketa izango omen du. Ez da zentzuzkoa. Auzitegiak ea Eliseo Gilek grafitoak faltsutu zuenetz ebatzi nahi badu, lehendabizi jakin behar du grafitoak faltsuak diren ala ez. Horretarako, grafito horiek aztertu behar dira noiz grabatu ziren erabakitzeko. Inork ere ez du horrelako azterketarik egin.


Hondamen natural - Wikipedia, entziklopedia askea.\nHondamen edo hondamendi natural bat, energia handiko gertaera natural batek (hala nola uholde, sumendi erupzio, luizi, lurrikara edo ekaitz batek) eragiten duen kalte material eta pertsonal multzo larria da, une eta leku jakin batean jazotzen dena. Gertaera hauek planetaren dinamika naturalak sortzen ditu, baina gizakiak eragindako ekintza batzuek (deforestazioa, kutsadura eta abarrek) areago ditzakete.\n1755eko kobre irarlana, Lisboa erakutsiz hondatua eta sutan, eta tsunami bat portuko ontziak urperatzen 1755eko lurrikararen ondoren.\nFenomeno naturalak (euria, lurrikarak, urakanak eta tsunamiak, besteak beste) hondamendi bihurtzen dira “normaltasun-muga” gainditzen dutenean, oro har parametro baten bidez neurtua dena. Fenomeno motaren arabera aldatzen da parametro hori, hala nola, momentu sismikoaren magnitudea, Richter eskala lurrikarentzat, Saffir-Simpson eskala urakanentzat, etab. Hondamendi baten ondorioak handitu egin daitezke lurralde antolakuntza txar baten ondorioz, edo segurtasun neurri, larrialdi plan eta alerta sistema faltagatik. Bestalde, azkenaldian zailagoa da zehazten hondamendi naturalen eta gizakiak eragindakoen edo areagotuen arteko desberdintasuna, faktore ugarik parte hartzen baitu hondamendien sorreran, horien artean arkitekturak suak,, baliabideen kudeaketak eta are klima aldaketak. Gertaera kaltegarri bat ez da hondamendi mailara igoko, baldin-eta populazio zaurgarri batean gertatzen ez bada.\n1 Hondamen meteorologikoak\n2 Hondamen geologikoak\n2.1 Sumendi erupzioak\n2.3 Luizi eta elur-jausiak\n3 Hondamen hidrologikoak\nZikloiak, ekaitz tropikalak, urakanak edo tifoiak itsaso tropikaletan sortzen diren ekaitz bortitzak dira. Itsasoetan sortu arren, maiz kostaldera jotzen dute eta bertan suntsiketa handiak eragiten dituzte.\nTornado bat Anadarko herritik hurbil, Oklahoma, AEB.\nTornadoa zerutik lurrera doan eta bere baitan biratzen duen aire zurrunbiloa da. Tornado baten aireak 100-400 km/h abiadura izan dezake eta alderantzizko kono baten itxura du.\nTornado bat sortzeko hiru osagai beharrezkoak dira: aire-masa bero eta hezea, beste aire-masa hotz eta idorra eta goranzko haizea. Aipaturiko elementuak beharrezkoak badira ere, berez ez dituzte tornadoak sortzen, prozesua konplexuagoa baita. Tornadoaren indarra neurtzeko Fujita-Pearson eskala erabiltzen da. Antartidan izan ezik mundu osoan daude tornadoak baina leku batzuetan besteetan baino gehiago sortzen dira, Ameriketan esaterako.\nItsasoan sorturiko haize zurrunbilo indartsuak dira traganarruak, kumuloninbo handien azpian sortuak. Ez dira tornadoak bezain arriskutsuak, baina itsasontziei kalteak eragin diezazkiete.\nSimunak Sahara, Jordania, Siria, Palestina eta Arabian gertatzen diren fenomenoa dira. Hondar anitz daramaten haize bortitz, bero eta lehorrak dira, oso azkar garatzen direnak. Haizeak eta hondarrak dakartzan ohiko ondorio txarrez gain, gizaki eta animaliei kalte handia eragiten die, itolarria eta hipertemia eragiten baitu, besteak beste\nLehortea leku konkretu batean ura, lekuko landareen, gizakien eta animalien ur beharra asetzeko heltzen ez denean gertatzen da. Lehorteen eragile nagusia euri gabezia da. Hainbat hilabete edo zenbait urte ere iraun dezakete. Lehortea oso gogorra bada lurra pitzaduraz bete eta basamortuko klimaren antzeko baldintzak sortzen dira.\nLehorteek hainbat zorigaitz eragiten dituzte:\nNekazaritzan landareak ur faltagatik hiltzen dira\nBasoetan zuhaitzak hil edo gaixotasunek jotzen dituzte\nNekazaritzako hainbat abere hiltzen dira\nGizakiaren eguneroko beharretarako ur falta\nPinatubo sumendiare erupzioa (Filipinak, 1991ko ekainaren 12a).\nSumendiak lurrazaletik mantura dauden irekidura batzuk dira. Irekidura horretatik ateratzen den magma hoztean sortzen diren mendiei deritzegu sumendiak. Sumendiak aztertzen duen zientziari bulkanologia deritzo. Sumendiak normalean bi edo hiru plaka tektoniko elkartzen diren lekuetan sortzen dira (failak askotan).\nSumendiak lehertzeak sortzen ditu hondamendi naturalak, inguruan giza populazioak direnean. Izan ere, historian zehar, hainbat sumendik gizakiari hondamendi erraldoiak eragin dizkio (Vesuvio Ponpeian, Krakatoa Indonesian…). Sumendiak bi jarduera mota dauzkate, hots, efusiboa eta leherkorra:\nJarduera efusiboa: Laba basaltozkoa da, ez daude gas pilaketarik eta piroklasto oso gutxi. Horren ondorioz, laba ez da metatzen eta asko zabaltzen da.\nJarduera leherkorra: Laba likatsua, gas pilaketa handiak eta piroklasto ugari. Horren ondorioz gas metaketa handiak egiten dira leherketa erraldoiak sortuz.\nLurrikara lurzoruaren astinaldi edo mugimendu bortitzak dira, normalean jatorri tektoniko edo bolkanikoa dutenak. Sismologia deritzo lurrikarak aztertzen duen zientziari.\nLurrikarak normalki plaka tektonikoen talken ondorioz sortzen dira, baina sumendien erupzioen ondorioz ere sor litzakete. Lurrikaren sortze puntuari hipozentro deritzogu eta bere bertikalean dagoen lurrazaleko puntuari (eta, noski, kaltetua izango den lehen puntuari) epizentro. Lurrikarak sumendiak failetan gertatzen dira gehienetan. Failak bi plaka tektonikoen artean sortzen diren zirrikitu erraldoiak dira. Lurrikarak hainbat hedatzeko modu daukate: P modua, S modua eta Love eta Rayleigh modua.\nLurrikarak, hainbat eskaletan neur daitezke: Richter eskala, momentuko magnitude eskala eta MSK eskala. Historia osoan zehar hainbat bider itzelezko lurrikarak egon dira milaka eta milaka pertsonei etxerik eta askori bizirik gabe uztean.\nLuizi eta elur-jausiakAldatu\nLuizi eta elur-jausiak goitik beherako higidurak dira, erorketak, batez ere elur, izotz, harkaitz, lur edo mendi-hegaleko landarediaren nahasketaz osatutako materialena. Elur-jausien arrisku handiena neguan izaten da, kilometroak egin ditzakete, eta mendi-mazelaren erabateko suntsipena eragin, parean aurkitzen duen guztia txikituz. Luiziak lurrikarek, sumendi erupzioek edo inguruko eremuaren ezegonkortasunak eragin ditzakete. Lokatz- edo lohi-luiziak luizi mota berezi bat dira, euri-jasen ondorioz lurrean sartzen den urak eragiten dituenak, lurra aldatuz eta irristatzea eraginez. Lurrikara, tsunami edo iraupen luzeko euriteen ondoren gertatzen dira lur-jausiak.\nLimpopo ibaia Mozambike hegoaldean (2000)\nUholdea urak normalean okupatzen ez duen eremu bat hartzen duenean gertatzen da, erreka eta ibaiek gainezka egiten dutenean, itsas-mailaren ezohiko igoeragatik edo tsunamiengatik. Ibai-uholdea periodikoki leku batzuetan gertatzen den uholdea da. Uholde hauen sorketa gertatzeko hainbat era daude:\nIbai baten gorabeheren ondorioz\nTsunami edo itsasikara batengatik\nAurre-historian hainbat eta hainbat uholde izugarri gertatu dira desglaziazioarengatik, eta gainera oraindik ere uholde erraldoiak eta ezin txarragoak gertatu dira (1959 Uruguai, 1972 New York…)\n2004ko lurrikarak sortutako tsunamia, Ao Nang, Thailandia.\nTsunamiak itsasoan sortzen diren olatu erraldoiak dira. Tsunamiak jatorri ugari dauzkate; itsasikara, itsaspeko sumendiak, luiziak… Baina tsunamien % 90 baino gehiago itsasikaren ondorioz dira.\nItsasikarak itsaspeko plaka ozeanikoa bortizki igotzen edo jaisten direnean sortzen dira, plaka tektonikoen talka dela eta, gainean duen ur masa desplazatzen du. Grabitatearen eraginez, ur masa handi honek oreka bilatzen du eta alboetara hedatzen da. Tsunamiak orokorrean, plaka ozeaniko bat plaka kontinental baten azpian irristatzen denean, subdukzio izeneko prozesuan sortzen dira. Historian zehar tsunamiek milaka herri eta hiri hondatu eta txikitu dituzte (San Frantzisko, Tumaco, Mesina…)\nKontrolik gabe hedatzen den suak dira suteak. Kalte material handiak eragin ditzakete, bai bizitokietan baina baita nekazal inguruan ere, hondamen ekologikoaz gain.\nIzurriteak ohi baino arinago hedatzen diren gaixotasun kutsakorrak dira. Gizakiei eragiten dietenak eta animali zein landareei eragiten dietenak bereiz daitezke. Lehenak zuzenki gaixotzen ditu gizakiak, heriotzak eraginez, baina bigarrena ere hondamenditzat har daiteke, gosete handiak sor baititzake.\nNazio Batuen babespean nazioarteko elkarlanerako gune bat eratzea izan da 1990-2000 hamarraldiaren asmoa, hala nazio aberatsek pobreekin batera jardun dezaten hondamen naturalak ezagutzeko, aurreikusteko, eta haien kalteak murrizteko. Izan ere, Lur guztian 340.000 milioi dolarreko galerak eta hiru milioi eta erdi hildakotik gora eragin zituzten hondamen naturalek 1965 eta 1992 bitartean. 1990eko hamarraldiaren lehenengo lau urteetan bakarrik eguratseko gertaera ez ohikoek eragindako kalteekin batera etorri diren galera ekonomikoak 195.000 milioi dolarrekoak izan ziren, eta, beraz, Munduko Produktu Gordinaren %0,25 galdu zen, batez beste, urtean, eta 190.000 pertsona hil edo desagertu.\nHondamen naturalen arazoa are kezkagarriagoa da, baldin-eta kontuan hartzen bada eguratseko gertaera ez ohikoek behin eta berriro hondatzen dituztela herri eta lurralde jakin batzuk, eta horren ondorioz herrialde horiek ekonomia lur jota daukatela, bizi maila ezin hobeturik. Horrez gainera, garabidean diren herrialdeak edo artean garatu gabeak dira kalte gehien izaten dituztenak, eta horrela, hondamenak are handiagoak izaten dira.\nHori gertatzen da, adibidez, Bangladeshen eta Indian, Ganges, Brahmaputra eta Indo ibaien uholdeek eta Indiako ozeanoko zikloiek kalte handiak eragiten baitituzte; zikloi tropikalek ere txikizio handia egiten dute Filipinetan eta Madagaskarren; Perun, berriz, «El Niño» esaten zaion gertaerak eragin handia du herrialde horretako arrantzan. Herrialde garatuetan ere galera handiak eragiten dituzte klimaren zenbait gertaerak, batez ere nekazaritzan, baina baita gainerako alorretan ere. Herrialde garatuei dagokienez, aipagarria da Estatu Batuetako erdialdeko lautadaren kasua (tornadoen eraginpean dago), kostaldearena (urakanek gogor jotzen dute bazter hartan) edo Mississippi ibaiaren arroa (uholde ugari izaten da); eta nabarmentzekoa da, orobat, Australiako erdialdeko lurraldeen kasua, lehorte handiak eta sute handiak izaten baitira han. Era berean, euri erauntsi gogorrek kalte handiak eragiten dituzte uda amaieran eta udazken hasieran Mediterraneo inguruan, eguratseko eta itsasoko gertaerek garai jakin batzuetan bat egiten dutenean.\nEspainian eguratseko gertaera ez ohikoek Barne Produktu Gordinaren %0,15 eta 1 arteko galera ekonomikoak eragiten dituzte (nolako urte, halako galera), eta kalte horietatik gehienak (%60-75) nekazaritzan gertatzen dira.\n1980ko hamarraldian, esaterako, hondamen natural asko izan ziren: Euskal Autonomia Erkidegoan aipagarriak izan ziren 1983ko abuztuko uholdeak, eta 1989ko lehortea, areago izan zena hidrologikoa eguratseko gorabeheren ondoriozkoa baino. Eta 1990eko hamarraldiari dagokionez, uholdeak izan ziren Donostian 1992ko ekainean eta Donostialdean 1997ko maiatzean. Dena dela, bereziki aipagarria izan zen 1996ko abuztuan Arás baserreka izan zen bat-bateko uholdea (Huescako Pirinioak), euri erauntsi batek eragina, 86 lagun hil baitziren gertaera haren ondorioz.\n↑ Hondamen Euskaltzaindiaren hiztegian (kontsulta: 2021-03-26)\n↑ Hondamendi Euskaltzaindiaren hiztegian (kontsulta: 2021-03-26)\n↑ Arrisku geologikoak. (Noiz kontsultatua: 2021-3-26).\n↑ (Ingelesez) Why natural disasters aren't all that natural. 2020-11-26 (Noiz kontsultatua: 2020-12-29).\n↑ (Ingelesez) Beyond 'natural-disasters-are-not-natural': the work of state and nature after the 2010 earthquake in Chile. 2016-12-1 doi:10.2458/v23i1.20181..\n↑ (Ingelesez) There’s No Such Thing as a Natural Disaster. 2006-06-11 (Noiz kontsultatua: 2020-12-29).\n↑ (Ingelesez) Proceedings of the tenth world conference on earthquake engineering. ISBN 978-90-5410-060-7..\n↑ (Ingelesez) Wildfire Causes and Evaluations (U.S. National Park Service). 2018-11-27.\n↑ a b (Ingelesez) Humans cause 96% of wildfires that threaten homes in the U.S.. 2020-09-15 (Noiz kontsultatua: 2020-12-29).\n↑ (Ingelesez) China's great famine: 40 years later. , 1619–1621 or. doi:10.1136/bmj.319.7225.1619. PMID 10600969..\n↑ (Ingelesez) McGuire, Bill. (2012). Waking the Giant: How a changing climate triggers earthquakes, tsunamis, and volcanoes. ISBN 978-0-19-959226-5..[Betiko hautsitako esteka]\nMultimedia: Natural disasters\nAzken aldaketa 22 ekaina 2021(e)an, 19:30(e)tan\nOrriaren azken aldaketa: 22 ekaina 2021, 19:30.


Ekogunea, Kutxa Gizarte Ekintza Komunikazioa Albisteak Kutxa Fundazioa zubiak batzen Kilometroak festarekin\nKutxa Fundazioa zubiak batzen Kilometroak festarekin\nKilometroak ikastolen eta euskararen festa handiak datorren igandean beste edizio bat izango du “Zubiak batuz” goiburua.\nAurten ere Kutxa Fundazioak parte-hartze aktiboa izango du Urretxu-Zumarragako Kilometroak festan: haurrentzako tailerrak Kutxa Ekoguneak antolaturik, Carver Skateboard-en erakustaldiak eta eskolak Axi Muniain-en eskutik, gaztegunean kontzertuak Kutxa Kultur-ek antolatuta, eta hainbat lehiaketa Gipuzkoa Kutxa Solidarioaren eskutik.\nAdin eta gustu guztietarako eskaintza Kutxaren eskutik.\nInformazio guztia: kilometroak.eus\nJarduerak Kilometroak festan Kutxa Fundazoaren eskutik\nBatetik Ikastola gunean egongo den Kutxa Fundazioko karpan fundazioa osatzen duten ekipamenduen eskaintzen informazioa jaso ahal izango da eta zozketak egingo ditugu.\nHorrez gain Kutxa Ekogunetik, jolas kooperatibo bat proposatzen da aurtengo Kilometroak egunerako. Haurrek taldean lan eginaz elkarren ideiak eta eskuak batuz zubi bat eraiki beharko dute, Zubiak batuz leloa praktikan jarriz. Zubiak sendoa izan beharko du ordea, gainetik igaro eta ez erortzeko modukoa. Hau da, Zumarraga eta Urretxu horrenbeste urtez batu dituenaren antzekoa. Bada ordea jolasa zailtzen duen baldintza bat denbora mugatua izango da eta 3 taldek hartuko dute parte aldi berean. Ea inor ez den uretara erori eta bustitzen!\nGipuzkoa Kutxa Solidarioak ere bere Aztarna Solidarioaren Argazki Rallya egingo du Erronkaren barruan. Puntu gehigarriak lortuko dira eta Inpresora mugikorra irabaziko du sailkatzen den lehenengo ikastolak. Lehiakortasunaren artean, bestelako baloreei garrantzia ematearen alde egitea da helburua.\nSanta Barbara gunean beste mota bateko ekintzak antolatuko ditu Kutxak. Batetik, eta Kutxa Kultur Izanezberdin eta Gaztediko haur eta nerabeentzat, Axi Muniain-ek Carver-ak gaztetxoen esku jarriko ditu proba dezaten, eta beraien teknika hobetzeko trukoak ere erakutsiko dizkie, bere kartelak eramango ditu gaztetxoei bere sinadurarekin emateko, gaztetxoekin ere argazkiak egingo ditu, eta bidaian dabilenean bizileku duen “kamioia” ere eramango du, gaztetxoek barrutik ezagutu dezaten.\nEta bestetik, Kutxa Kultur Musikak hiru kontzertu antolatuko ditu Santa Barbarako eszenatokian: Oso Fan, Madelaine eta Hesian taldeak.


Etxeko arte lanetan. GAZTEA - kulturaraba - web.araba.eus\nEtxeko arte lanetan. GAZTEA - kulturaraba\nEtxeko arte lanetan. GAZTEA\nnull Etxeko arte lanetan. GAZTEA\nZER DA ETXEKO ARTE LANETAN GAZTEA?\nEgitasmo berritzaile bat da, etxeko arteak (jostea, brodatzea, baratzezaintza, sukaldaritza… etxean ikasitako jardunbideen multzoa) eta arte garaikidea uztartzen dituena. Ekimen honen azken helburua da “etxeko” lanen multzo bat ekoiztea, Zas Kulturren egingo den erakusketa kolektiboan jartzekoa (Hedegile kalea, 84; Gasteiz).\n18 eta 30 urteko pertsonak, Vitoria-Gasteizen bizi, ikasi edo lan egiten dutenak.\nProiektu hibrido bat da (pedagogia, tutoretza, ekoizpena eta erakusketa), eta hiru fase ditu:\nLehen fasean, etxeko arteen inguruko bi tailer jarriko dira martxan (urriaren 17 eta 24an, larunbata, 10:00etatik 13:30era), eta arte garaikideko beste bi (urriaren 31n, larunbata, eta azaroaren 7an, 10:00etatik 13:30era); azkeneko bi horiek Zas Kulturreko lantaldeak zuzenduko ditu.\nBigarren fase batean, tailerretara etorritako pertsonek lan sorta bat egingo dute Zas Kulturreko lantaldearen tutoretzapean (azaroaren 9tik abenduaren 9ra).\nHirugarren fasean, erakusketa egingo da (abenduaren 14tik 24ra).\nNOLA PARTE HAR DEZAKEZU?\nAurkeztu zure burua deialdi bikoitz honen ataletako batera:\n1. Alde batetik, baldin eta etxeko arteen tailer bat zuzendu nahi baduzu, bidal egiguzu tailer proposamen bat Zas Kulturrera (espaciozas@gmail.com), bertan adieraziz zure datuak (e-posta, telefonoa) eta testu dokumentu bat (orri bat tailer bakoitzeko), guri azalduz zer egingo den, hiru ordu bana irauteko moduan.\n2. Beste alde batetik, lau tailerretara bertaratu nahi baduzu (etxeko arteen bietara eta arte garaikideko bietara), eta gero erakusketa kolektiboan parte hartu, nahikoa duzu bidaltzea zure motibazioa azaltzen duen testu dokumentu bat eta azken urte honetan egindako artelanen bi irudi, bertan zehaztuz horien izenburuak, neurriak eta baliatutako teknikak.\nZER GERTATUKO DA AUKERATUTAKO PERTSONETAKO BAT BANAIZ?\nZein ataletara aurkezten zaren, ordainsariak hauexek izango dira:\nEtxeko arteen tailerrak zuzentzeko aukeratzen bazaituzte, diruz pagatuko zaizu: 300 € tailerreko.\nLau tailerretan parte hartzeko aukeratua bazara (etxeko arteen bietan eta arte garaikideko bietan), alde batetik beka esleituko zaizu dohainik bertaratu zaitezen (baliatutako materiala ere tartean) eta, bestetik, 100 € jasoko dituzu lana ekoiztearen ordainsaritan. Diru funtsa bat ere zehaztuko da, erabakitzeke, Zas Espazioan erakusgai jarriko diren artelanak ekoizteko kostuei aurre egiteko.\nNOIZ BUKATZEN DA AURKEZTEKO EPEA?\nBidali dokumentazioa espacioza@gmail.com helbidera 2020ko urriaren 12a 23:59 baino lehen.\nNON ESKURA DEZAKZU INFORMAZIO GEHIAGO?\nJoan zaskultur.com webgunera.


Bizkaiko laneratze-programak gutxienez 21 deialdi egin ditu jadanik. Deia, Noticias de Bizkaia\n2016an abiarazi zen\nBizkaiko laneratze-programak gutxienez 21 deialdi egin ditu jadanik\nGeratzen diren hurrengo lau deialdiak amaitutakoan, 250 pertsona baino gehiagok lana aurkitu dute\nDEIA.EUS - 2018(e)ko urriaren 10a, asteazkena - 13:18etan eguneratua\nEskuinaldeko laneratze-programa (Lanzadera Margen Derecha)\nBizkaiako Laneratze-programak lapostu bat aurkitzeko aukera handitzen dela frogatuta dago, %18tan zehazki. Foru Aldundiak 250 pertsonak baino gehiagok lana aurkitu duela espero du deialdiak amaitu eta gero.\nBILBO. Laneratze-programak finkatu egin dira Bizkaian, izan ere, beste lau deialdi egingo dira datozen asteetan jardunean has daitezen. Horrela, gure lurralde historikoan dagoeneko 21 deialdi egin dira 2016. urtean abiarazi zirenetik.\nJadanik amaitutako 17 programen laneratzea % 58,8koa izan da. Bilboko hiru programa eta Ezkerraldeko bi nabarmentzen dira, izan ere, % 70etik gorako laneratzea lortu dute;Bilboko batean % 90 baino handiagoa ere izan da.


Aire bero asko: nork esaten du egia Burisma gasaren eskandaluan - EBko kazetaria\nDokumental aitzindaria eta oso eztabaidagarria, Aire bero asko: nork esaten du egia Burisma gasaren eskandaluan?, bere lehen emanaldia kazetarien nazioarteko publikoaren eta beste alderdi interesatu batzuen aurrean izan zen The Press Club-en, Bruselan, ekainaren 2an, Gary Cartwright-ek idazten du.\nErresuma Batuko Tim White hedabideen aholkulariak ekoitzia eta James Croskell-ek aurkeztua, bideoak hartu nahi zuen “Itxura freskoa” Burisma Holdings, Ukrainako gas naturalaren konpainiaren inguruko eskandaluan, Joe Biden AEBetako presidentearen semea Hunter Biden-en autobiografia argitaratu berri dela ikusita, Gauza ederrak: oroitzapen bat (Apirila 2021).\nBurisma 2002an sortu zuen Mykola Zlochevskyk, Viktor Janukovitx Ukrainako presidente ohiaren aliatu batek, bere bizitzara ihes egin zuen 2014ko Maidan Iraultzaren ostean, eta horrek Ukrainako segurtasun zerbitzuek 100 zibil hil zituzten ondorioz, ustez laguntza aktiboarekin. Errusiako indar bereziak.\n166 pertsona "desagertu" besterik ez ziren egin otsailaren 18tik 23rako gertakarietan, eta haien patuak ezezagunak dira gaur egun arte.\nBurisma Zipreko Brociti Investments Limited konpainiaren jabetzakoa da gaur egun. Zlochevsky jabetzakoa da, berak Janokovitxen ondoren Ukrainatik ihes egin baitzuen, zerga ihesa eta dirua zuritzea leporatuta.\nEnpresaren dokumentuek erakusten dute Hunter Biden 18ko apirilaren 2014an bihurtu zela Burisma Holdings-eko administrazio kontseiluko kide, Maidaneko gertakari lazgarriak gertatu eta bi hilabetera.\nBiden Sr. bera izan zen Janukovitxekin Etxe Zuriko solaskide nagusia, azken hori Ukrainako presidentea zen bitartean.\nDokumentalean zehar kazetariek Hunter Biden-ekin zerikusia izan dezaketen offshore konpainiei fondoak transferitzen dizkieten dokumentuak aurkezten dituzte. Halaber, Ukrainako Burisma-ren aurkako kasuek goi karguak kargugabetzea eragin dutela esan dute AEBetako presidentetzarako administrazioak telefono dei baten ostean.\nRudy Guilianik Kyiv asaldatu du.\nAurtengo apirilean FBIk miaketak egin zituen Rudy Giulianiren etxean eta bulegoan, Giulianik Ukrainarekin izandako harremanen inguruko inkestaren barruan. Bere aurkako agirien artean New Yorkeko alkate ohiak atzerriko agente gisa erregistratu ez izana salatu zuen. Atzerriko Agenteen Erregistro Legeak jendeari Estatuko Departamentuari jakinarazi behar dio beste nazio baten izenean atzerriko agente gisa ari badira.\nGiulianik funtsezko papera izan zuen Ukrainan presio egiteko ahaleginean Joe Biden eta bere semea Hunter ikertzeko. AEBetako enbaxadore ohia Ukrainan botatzeko ere funtsezkoa izan zen, Trumpen inputazio epaiketako lekukoek deklaratu zuten.\n2020ko presidentetzarako hauteskundeen aurretik, Giulianik Joe Biden hautagai demokratari eta bere semeari Hunter Ukrainan buruzko informazio inkriminatzailea aurkitzeko ahalegina egin zuen.\nGiulianik Ukrainan egin zituen jarduerak bere buruzagi ohiaren alde ez dira Kyiv-en ondo joan: "New Yorkeko Hegoaldeko Barrutitik eskaera ofiziala edo alderdikeriarik gabeko beste edozein ahalegin jasoko banu, hala nola Rudy Giulianiren balizko desegitea, haiei laguntzeko prest egongo nintzateke", Igor Novikov, Zelenskyren aholkulari estua izan zen. Trumpen lehen kargugabetze garaian, aurtengo otsailean esan zen.\n"Hori dela uste dut Giuliani alkateak Ukrainan egindako ekintzek gure segurtasun nazionala arriskuan jarri zutela", gehitu du. "Gure erantzukizuna da gure herrialdea gure aliatuen barne politikan arrastatzeko ahalegina zigorrik gabe geratzea".\nNovikovek ere esan zuen prest zegoela Giuliani legea praktikatzeko lizentzia kentzeko ahaleginetan, eta ekainaren 24an, osteguna, Giuliani lizentzia bertan behera gelditu zen.\nErabakia hartzean, New Yorkeko apelazio auzitegiko epaileek esan zuten Giulianik, Donald Trumpekin batera, 2020ko AEBetako presidentetzarako hauteskundeen emaitza baliogabetzeko lan egin zuenak, hainbat gezurrezko adierazpen egin zituela Arizona, Georgia eta Pensilvania estatuetan bozkatzearen inguruan - erreklamazioak barne ehunka mila boto boto eta beste boto oker zenbatu direla.\nAuzitegiak Giuliani etetea behin betiko bihur daitekeela iradoki zuen.\nHunter Biden, eta ordenagailu eramangarri hori\nGiuliani zen Ukrainako funtzionarioak bere ustez, Hunter Bidenek bere aitarenganako interesdunentzako sarbidea antolatzeko salaketen inguruko ikerketak ireki zitzan.\n2019an FBIk Biden Jr-ena omen zen ordenagailu eramangarri batez jabetu zen. Ikerlariek ordenagailu eramangarria deitu zuten 2019an Delaware-ko ordenagailu denda batetik, ustez, Giuliani gailuaren existentzia eta kokapenaren inguruko informazioa eman ondoren. Ordenagailu eramangarriak salaketak baieztatzeko agertzen zen dokumentazioa zuen, inoiz frogatu ezin zen arren, eta Bidenek berak esan zuen ez zuela inolako ideiarik ordenagailu eramangarria berea zen edo ez.\n2021eko apirileko autobiografian, Gauza ederrak: oroitzapen bat Hunter Biden-ek dioenez, bere vodka eta crack kontsumoa zela harrotzen da "harrigarria - baita heriotza desafiatzea ere ”.\nAitortu du Washington DCko apartamentu batean mozkortuta igaro dituela hilabeteak eta Hollywoodeko hoteletako bungalowetan kokaina botatzen hilabete gehiago eman dituela. Aita presidenteordea zen bitartean, emakumezko droga trafikatzaile batekin batera bizi zen.\nEnpresa enpresa garrantzitsu bateko zuzendaritza batzordean izendatuko lukeen gizona al da hilean 80,000 dolarreko soldata ordainduta? Lekukoen arabera, Reuters-ek 2019ko urrian jakinarazi zuen moduan, ez zuen inoiz Ukrainara bisitatu enpresa-negoziorako 5 urteko agintaldian?\nZalantzarik gabe, gizona Estatu Batuetako presidenteordearen semea izan ezean eta Hunter Biden Burismako zuzendaritzan izendatu zen unean ondo kokatuta agertu zen hurrengo presidente izateko.\nDokumentalari dagokionez: harrera ona izan du eta arreta handia erakarri du White eta Croskell jaunek, hau da, beraien lehen lankidetza. Hunter Biden eta Rudy Giuliani-ri dagokionez, erantzunak baino galdera gehiago geratzen dira.\nGai erlazionatuak:BidenEhiztari Biden\nZer espero AEBetako eta Errusiako presidenteen bilera posible batetik?\nLehen 100 egunetan tonu iluna izan ondoren, Bidenek AEBetako publikoari gastua saltzen saiatzeko asmoa du


Arrastoak erakusketak 12 metro luzeko horma bat eraikiko du errefuxiatuen irudi, testigantza eta objektuekin, Sarasate pasealekuan\nInstalazioa azaroaren 25era bitarte egongo da ikusgai, eta herritarrak sentsibilizatu nahi ditu mugen errealitatearen inguruan\nArrastoak erakusketak luzeran 12 metro eta garaieran 2,3 metro baino gehiago jotzen duen horma bat paratu du Sarasate pasealekuaren erdi-erdian. Bertan ikus eta bizi daitezke errefuxiatuen, desplazatuen eta etxetik alde egin eta aterpe edo bizi hobe baten bila jo behar izan zutenen irudiak, testigantzak eta objektuak. Datuen arabera, gaur egun, 65 milioitik gora pertsonak alde egin behar izan dute indarrez beren etxeetatik. Horrek, bizirauteko mugitzeak, talka egiten du aurrez aurre indarkeriazko errealitate batekin: horma. Beste datu bat: urtero alanbre arantzadunezko milioi erdi tona ekoizten dira, hots, 8 milioi kilometro burdin-hesi, Lurrari 200 aldiz bira emateko adina.\nGaurtik aurrera (asteazkena) eta azaroaren 25era bitarte (larunbata), horma horrek Sarasate pasealekutik igarotzen direnen joan-etorria etengo du. Eta hori da hain zuzen xedea: jendea geldiaraztea eta gogoeta eragitea. Erakusketa bisitatu dute gaur goizean Kulturako eta Hezkuntzako zinegotzi ordezkari Maider Belokik eta erakusketaren egileek.\nErakutsitako edukiak -grafikoak, narrazioak eta materialak- Unai Beroiz Nieto, Daniel Burgui Iguzkiza eta Luis Carmona Juanmartiñena kazetari iruindarrek Europako zenbait mugetako hainbat puntutan haien lan profesionalari lotuta 2012 eta 2017 urteen artean aldizka egin dituzten kazetaritza- eta dokumentazio-lanaren fruitua dira.\nEgile izateaz gain erakusketaren komisario ere den Daniel Burguiren hitzetan, helburu nagusia, egunotan, jendeari pentsaraztea eta errealitatea erakustea da. Bisitariak axolagabe utziko ez dituen"gerrilla-galeria" gisa deskribatzen du erakusketa. Harresia biratu egiten da, eta aterpeko eremu babestu bat irekitzen da, non objektuak topatuko ditugun. Halaber, aipatzekoa da erakusketaren izaera didaktikoa, errefuxiatuek bizi dituzten harresi eta mugen errealitatearen gaineko testu eta oharren bitartez lortzen dena.\nHainbat neurritako ehun argazkik eta hainbat objektuk osatzen dute erakusketa, hiru argazkilariek Turkia eta Greziako hondartzetan -"mugako" bi aldeetan- topatutako objektu askotarikoek: pasaporteak, arropa, familia-argazkiak eta gizateriaren historian sekulan izan den indarrezko exodo eta migrazio handienaren lekuko diren txaleko puzgarriak. Horien bitartez, erakusketak jendaurrean jartzen ditu mezuak eta akuiluak, eta horiek azaltzeaz gain, emozioak adierazten dituzte eta gaurkotasuna duen gertaera bat deskribatzen dute haren testuinguru politiko, sozial eta dokumentalean.\nIragateak, mugitzen ari den mundua\nUdalak bultzatutako Iragateak, mugitzen ari den mundua jarduera eta ekintza kulturalen zikloaren barruan antolatu da erakusketa, xede harturik indarkako migrazioak ulertaraztea eta omenaldia egitea batetik bestera iragaten ari diren milioika pertsonari. Horiek horrela, zikloaren barruan ere, zenbait dokumental proiektatuko dira, Kaveh Bakhtiariren L"Escale adibidez, Iturramako Civivoxean, Manuel Martorellen aurkezpenarekin.\nAzaroaren 14an, asteartearekin, Sanduzelaiko Civivoxean, Alice Diopen La permanence filma ikusi ahal izango da, Fermín Martinetek aurkeztua; eta azaroaren 21ean, asteartearekin, Andrea de Georgio eta Luca Pistone egileen Odysseus 2.0. Azaroaren 22an, asteazkenarekin, emanaldi bikoitza egonen da Iturramako Civivoxean. Maltatik etorri berri diren Javier Julio zuzendariak eta Salvamento marítimo GKEko fundatzaileetako bat den Íñigo Gutiérrezek aurkeztuko dute Wait just wait dokumentala, eta ondoren Philp Brink eta Marieke van der Velden egileen The island of all together proiektatuko da.\nZikloa azaroaren 24an amaituko da, ostiralarekin, Mendillorriko Civivoxean, Unax Blanco Azpiri eta Asier García Matíasen Refugiados: camino a ninguna parte filmarekin. Emanaldi guztiak 19:00etan hasiko dira, eta sarrera librea da.\nArrastoak erakusketak 12 metro luzeko horma bat eraikiko du errefuxiatuen irudi, testigantza eta objektuekin, Sarasate pasealekuan (64.5 Kb)\nArrastoak erakusketak 12 metro luzeko horma bat eraikiko du errefuxiatuen irudi, testigantza eta objektuekin, Sarasate pasealekuan (150.91 Kb)


Karnabalak Lemoizen - Bizkaieraren ataria\nPosted on 2020/02/19 2020/11/04\nLemoizko Elena Bilbaok karnabaletako ohituren gainean berba egiten dau. Urteko sasoi horretan tostadak egiten ziran, antxinako fotak ekarri eta afo-afo ipinita. Fuentekadak tostadak egiten ebazan amak.\nGorlizko estudiantilloak joaten ziran jantzita, baina Urizarren (Lemoiz) ez ei zan egon halako amorrurik karnabalak ospatzeko. Noz edo noz, bateren batzuk erropa zahar batzuk jantzita batera eta bestera ibilten ziran inozentekeriak egiten. Txarri-puxikea hartu eta alkarri garrotea emoten ibilten ziran, mutilak.\nHonen moduko bideo gehiago Herri Ondarearen katalogoan.\nPosted on 2012/10/04 2019/06/27\nBizimodu tradizionalean heriotza bizimodu baten amaiera eta beste baten hasiera mugatzen dauen gertaera da. Beraz, heri...\nPosted on 2012/06/29 2019/06/27\nErregelak, Soka-dantza, Elizateko aurreskua. Izen guztiok dantza bera izendatzeko dira. San Pedroetan egiten izan da, ba...